KALAU DAH TAK TAHAN CABARAN, SERAH SAJA JAWATAN PERDANA MENTERI KEPADA
TIMBALAN….

 Semakin dekat tarikh piliharaya, Najib Razak dilihat semakin tak keruan dan gagal menahan dirinya daripada berkelakuan yang sewajarnya sebagai seorang Perdana Menteri.

 Tingkah terbarunya dengan mengungkapkan perkataan “kepala bapak kau” dan “bodoh” adalah kemuncak manifestasi kegagalan dan tidak tahan terhadap  cabaran yang dihadapi.

 Dua ungkapan tersebut menyusul perkaraan “haramjadah”, “bangang” dan “bangsat” yang pernah diucapkannya sebelum ini.
Semua Perdana Menteri sebelum ada cabaran masing-masing, tetapi tidak pernah kita dengar ada sampai mencarut, memaki dan mengeluarkan perkataan-perkataan yang kasar dan tidak sepatutnya seperti Najib ini.

 Selepas ini, tentunya kerana semakin diserang dan diasak oleh Tun Mahathir serta Pakatan Harapan dan kepala Najib akan bertambah bengang kerananya, barangkali lebih banyak lagi perkataan berunsur makian dan carutan yang akan terkeluar daripada mulutnya.

 Maka, jika itu berlaku, bukan saja menambah-burukkan lagi imejnya di mata umum serta memungkinkan beliau lebih mudah ditewaskan oleh Tun Mahathir, malah yang lebih sengsara ialah menyukarkan  laskar-laskar maya pro UMNO untuk mempertahankannya.

 Bagaimanakah seorang Perdana Menteri boleh dan mampu dipertahankan di media sosial dan kepada makcik-makcik Felda jika perkataan “kepala bapak kau”, “bodoh”, “haramjadah”, “bangang”, “bangsat” dan lain-lain sudah menjadi mainan di bibirnya setiap hari?

 Tidak mustahil, kiranya dibekalkan dedak tambahan dan ditemani gajet secanggih Iphone X pun mereka tetap menghadapi kesukaran memerah otak mengeluarkan idea-idea bernas, melainkan menjadi “anak murid yang kencing berlari” juga iaitu turut menjadikan bahasa lucah, mencarut dan memaki  sebagai mainan seharian serta sandaran mempertahankan kuasa.

 Hakikatnya, tingkah laku seorang Perdana Menteri yang buruk perangainya akan melahirkan pengikut dan laskar maya yang sama atau lebih buruk perangainya.

 Kenapa pengikut dan pejuang maya pro Tun Mahathir dan Pakatan Harapan begitu bersopan dan konsisten dengan fakta serta budi bahasa yang tinggi dalam perjuangan mereka?
Jawapannya tidak lain adalah kerana pemimpin-pemimpin di atas sana telah terlebih dahulu menunjukkan teladan yang baik untuk dicontoh oleh semua peringkat bawahannya.

 Najib, dalam keadaan berterusan tak keruan dan gagal menahan diri itu sebenarnya sudah tidak layak lagi untuk kekal sebagai Perdana Menteri.

 Beliau lebih baik mengundurkan diri dan menyerahkan saja jawatan kepada timbalannya, Ahmad Zahid Hamidi yang walaupun banyak kekurangan dan ketidaklayakan di sana sini, tetapi tentunya sudah lama berangan-angan serta mengidam untuk menjadi Perdana Menteri.

 Tetapi, sekiranya Zahid Hamidi tidak begitu boleh dipercayai, manalah tahu bila dapat kuasa nanti beliau boleh mengarahkan siasatan atas skandal 1MDB misalnya, demi untuk mendapatkan populariti dan sokongan rakyat secara mendadak, Najib boleh juga menyerahkan jawatannya kepada Hishammuddin Hussein, sepupunya sendiri.

 Sebagai sepupu dan ada hubungan darah daging, Hishammuddin tentu saja akan cuba sedaya upaya melindungi dan mempertahankan Najib selagi kuasa ada dalam genggamannya.

 Lagi pula, tiada yang peliknya menyerahkan kuasa kepada sepupu sendiri kerana ketika Tun Razak jadi Perdana Menteri dulu pun, timbalan dan penggantinya adalah birasnya sendiri iaitu Tun Hussein Onn.

 Dulu biras, kini sepupu….okaylah tuu….
(ShahbudinHusin 06/11/2017)

0

0

votes
Article Rating
Kongsikan artikel ini


BILA LAGI SPRM NAK BERTINDAK?

 Berdasarkan pendedahan Shafie Apdal di Parlimen hari ini, SPRM tidak seharusnya menunggu lebih lama lagi untuk melakukan tangkapan serta siasatan yang seterusnya.

 Nama sudah ada, projeknya juga ada, lalu mahu tunggu apa lagi?

 Bukan itu saja, sudahlah projek loji air gagal dilaksanakan, tetapi dapat pula projek lebuhraya.

 Macam mana tu?

 Kalau bekas menteri boleh disiasat dan ditangkap, adakah kerana seseorang itu anak saudara kepada Ketua Menteri, maka ia harus dibiarkan dan lepas bebas begitu saja?

 Apakah SPRM mahu menunggu Shafie membuat lebih banyak pendedahan baru mereka mahu bertindak?
(ShahbudinHusin 07/11/2017)

0

0

votes
Article Rating
Kongsikan artikel ini


TERIMA KASIH NAJIB KERANA MELAKUKAN SUMBANGAN TERBESAR KEPADA PERADABAN
MELAYU

“Kepala bapak kau!!”
“Bodoh!!”
“Haramjadah!!”
“Bangang!!”
“Bangsat!!”
Di atas adalah antara beberapa perkataan yang bagi kebanyakan orang adalah dilarang diucapkan secara terbuka atau ditujukan kepada sesiapa di depan khalayak ramai.
Tokoh Wartawan Negara, A Kadir Jasin misalnya, pernah memberitahu bahawa perkataan “bodoh” adalah dilarang diucapkan di kalangan ahli keluarganya sejak turun-temurun lagi.
Kata beliau, datuk, nenek dan ayahnya dahulu amat menitik-beratkan larangan itu dan ia kekal menjadi pegangan mereka sehingga hari ini.
Bekas Menteri Kebudayaan dan Pelancongan, Sabbaruddin Chik, jika berbual-bual dengannya,  beliau amat sensitif jika terdengar perkataan “bodoh” diucapkan, lalu segera menyarankan agar ia ditukar kepada perkataan “tidak cerdik”.
Meskipun “bodoh” dan “tidak cerdik” mempunyai makna yang serupa dan jika ada perbezaan pun hanyalah senipis kulit bawang, perkataan “tidak cerdik” terdengar lebih sopan berbanding “bodoh”.
Tentunya ramai orang Melayu dan rakyat Malaysia mempunyai sikap dan pendirian  seperti A Kadir Jasin dan Sabbarudin Chik itu.
Jika perkataan “bodoh” pun cuba dijauhi, sudah tentu ungkapan “kepala bapak kau”, “haramjadah”, “bangang” dan “bangsat” lebih mughallazah lagi untuk diucapkan.
Begitulah tingginya cara orang Melayu menjaga perlakuan dan tatasusila. Tidak kira di mana tinggalnya, yang selalu dipegang ialah biar miskin harta, asal kaya budi bahasa.
Lebih-lebih lagi bagi mereka yang berketurunan baik-baik dan bergelar bangsawan, berpakaian mahal dan cantik setiap hari, tinggal di banglo atau istana, makan steak atau spaghetti,  tidak menyentuh belacan sebagai santapan harian serta tiada tekanan dalam kehidupan, menjauhi perkataan-perkataan terlarang itu tentulah lebih mudah untuk diamalkan.
Jika ada pun kita terdengar perkataan tersebut sesekali diucapkan, ia mungkin hanya dilafazkan oleh mereka yang kurang didikan, tak cukup kasih sayang atau tinggal dan bergaul dengan golongan jalanan.
Tetapi, sekarang ini semua perkataan itu telah diucapkan secara terbuka oleh Perdana Menteri, bukan saja di khalayak ramai, tetapi juga dapat didengar oleh berjuta-juta rakyat Malaysia melalui siaran televisyen dan media sosial.
Apa sudah jadi?
Sebenarnya inilah salah satu transformasi TN50 dan sumbangan terbesar Najib kepada peradaban bangsa Melayu dan rakyat Malaysia.
Dengan seorang Perdana Menteri sendiri sudah mengucapkan semua perkataan itu secara terbuka dan tanpa rasa sedikit bersalah, beliau dengan sendirinya bermaksud agar kita juga, baik Melayu atau bangsa-bangsa lain supaya tidak lagi malu atau rasa berdosa menggunakan ungkapan-ungkapan tersebut secara santai, biasa dan meluas dalam perbualan-perbualan seharian.
“Kepala bapak kau”, “bodoh”, “haramjadah”, “bangang” dan “bangsat” – mulai hari ini bukan lagi perkataan larangan atau hodoh, sebaliknya ia bebas boleh diucapkan di mana-mana dan kepada sesiapa saja.
Terima kasih Najib kerana telah melakukan sumbangan paling besar kepada peradaban Melayu, sesuatu yang bukan saja gagal dilakukan oleh semua Perdana Menteri sebelum ini, tetapi juga oleh Tun Razak sendiri.
Sumbangan ini lebih besar dan harus dikenang melebihi kewujudan MRT, ECRL, keretapi laju, bangunan 100 tingkat di Bandar Malaysia serta hutang berbilion ringgit oleh 1MDB.
(ShahbudinHusin 07/11/2017)

0

0

votes
Article Rating
Kongsikan artikel ini


ANTARA CERITA KEJAYAAN NAJIB YANG WAJIB DIKONGSI DAN DIBANGGAI

Barangkali kita boleh bersetuju dengan saranan Ketua Penerangan UMNO, Annuar Musa yang mahu cerita-cerita kejayaan Najib Razak dalam memacu kemajuan negara dihebahkan kepada orangramai.
Katanya, jentera penerangan UMNO tidak harus “malu alah” untuk berbuat demikian, di sebalik ada percubaan untuk menenggelamkan kejayaan yang dilakar oleh Perdana Menteri selama ini.
Cerita-cerita kejayaan Najib, sebahagiannya memang luar biasa dan tidak mampu dilakukan oleh Perdana Menteri sebelumnya.
Sekadar membina lebuhraya, bangunan tinggi, MRT dan sebagainya, itu sebenarnya bukanlah luar biasa. Ia hanya biasa-biasa, malah pemimpin di Afrika pun ramai yang mampu melaksanakannya.
Sebagai bantuan ikhlas kepada jentera UMNO, di bawah ini adalah antara maklumat tambahan berkenaan cerita-cerita kejayaan luar biasa Najib yang tidak mampu dilakukan oleh pemimpin lain yang tidak harus “malu alah” dihebahkan dengan meluas kepada rakyat.
– menubuhkan 1MDB yang akhirnya menjadikan seorang rakyat Malaysia, Jho Low muncul sebagai bilionaire dengan segera.
– menjadikan dirinya sendiri juga seorang bilionaire melalui “derma”  Pak Arab sebanyak RM2,600 juta yang masuk terus ke akuan bank peribadinya.
– menjadikan anak tirinya, Riza Aziz sebagai penerbit filem segera di Hollywood dengan kemampuan menerima hadiah wang berjuta-juta, juga daripada Pak Arab, sedangkan ketika Najib menjadi Timbalan Perdana Menteri, anak tirinya itu belum lagi menjadi apa-apa.
– menjadikan isteri kesayangannya, Rosmah Mansor meriah membeli-belah di merata dunia serta bebas menggunakan jet kerajaan untuk pelbagai program sama ada di dalam dan luar negara, walhal isteri-isteri Perdana Menteri tidak mampu dibahagiakan sedemikian rupa oleh suami masing-masing.
– menjadikan Najib paling dibanggai meskipun rakyat saban hari digigit GST  kerana dalam masa yang sama kononnya mendapat BR1M sebagai balasannya. Hakikatnya jika secara purata seseorang itu membayar hanya RM5 sehari, ia sudah menjadi RM150 sebulan atau RM1800 setahun dan tanpa disedari cukai GST yang dibayar itu sebenarnya lebih tinggi berbanding BR1M berjumlah RM1200. Tetapi, masih ada berkata, yang penting asal jangan DAP memerintah kita.
Bukahkah hebat dan luar biasa kejayaan-kejayaan Najib itu?
Jika mahu disenaraikan satu persatu, banyak lagi cerita kejayaan luar biasa Najib yang kalau jentera UMNO tidak “malu alah” menceritakannya, pasti rakyat Malaysia akan sentiasa berbangga dengan kecemerlangannya dalam memimpin negara ini.
Namun, apa yang dipaparkan di atas rasanya sudah pun memadai untuk membuatkan Najib menang bergaya dalam PRU 14 akan datan nanti.
Maka, jentera UMNO janganlah segan-segan atau “malu alah” menghebahkannya mulai sekarang juga.
(ShahbudinHusin 08/11/2017).

0

0

votes
Article Rating
Kongsikan artikel ini


SATU LAGI CERITA KEJAYAAN NAJIB….

Hari ini harga minyak menaik lagi sebanyak 7 sen bagi Ron95 dan 6 sen bagi Ron97,  suatu kadar tertinggi sejak penetapan harga mingguan diperkenalkan kerajaan.

 Dengan demikian, mulai 12 tengah malam nanti, harga baru bagi Ron95 ialah RM2.31 sen seliter dan RM2.60 sen bagi Ron97.

 Sejak petang tadi, banyak kenderaan beratur di stesen-stesen minyak untuk mengambil kesempatan mengisi petrol pada kadar lama bagi bekalan sehari dua sebelum ia meningkat kepada harga baru mulai tengah malam ini.

 Berdasarkan rekod, sejak 13 Julai lalu, harga petrol Ron95 iaitu yang merupakan kegunaan rakyat biasa telah mengalami kenaikan sebanyak 14 kali dengan jumlahnya 49 sen dan hanya turun 3 kali atau sebanyak 8 sen.
Siapakah yang menarik subsidi minyak dan menggantikannya dengan penetapan berdasarkan harga pasaran  yang tanpa kita sedar sejak pertengahan Julai lalu kenaikannya sudah hampir 50 sen seliter?

 Naik : 4 sen (13.7.2017)
 Naik : 6 sen (27.7.2017)

 Naik : 4 sen (3.8.2017)
 Naik : 5 sen (10.8.2017)
 Naik : 3 sen (17.8.2017)
 Naik : 3 sen (24.8.2017)
 Naik : 1 sen (31.8.2017)

 Naik : 4 sen (07.9.2017)
 Naik : 1 sen (14.9.2017)
 Turun : 2 sen (21.9.2017)
 Turun : 3 sen (28.9.2017)

 Naik : 3 sen 5.10.2017)
 Turun : 3 sen (12.10.2017)
 Naik : 1 sen (19.10.2017)
 Naik : 3 sen (26.10.2017)

 Naik : 4 sen (2.11.2017)
 Naik : 7 sen (7.11.2017)

 3 kali turun = 8 sen
 14 kali naik = 49 sen

 Bagaimana jika kenaikan ini berterusan lagi untuk minggu-minggu seterusnya dan bolehkah rakyat terus  bersabar  jika harganya mencecah sampai RM2.50 sen atau RM2.70 sen seliter?

 Kepada Annuar Musa dan jentera penerangan UMNO, tidakkah kenaikan harga minyak yang berterusan ini merupakan satu lagi cerita kejayaan Najib yang wajar disebar-luaskan kepada orang kampung dan makcik-makcik Felda?

 Mampukah rakyat bergembira dengan kenaikan ini atau lebih ramai jadi tertekan dan diserang darah tinggi selepas ini?
Apa pun, setiap kali ada kenaikan harga minyak, ingatlah kepada Tun Mahathir dan Pakatan Harapan yang antara lain menjanjikan harga minyak lebih stabil dan munasabah bagi rakyat kiranya  parti yang memerintah negara dapat diubah dalam pilihanraya akan datang.
(ShahbudinHusin 08/11/2017)

0

0

votes
Article Rating
Kongsikan artikel ini


MANA SATU BOLEH DIPERCAYAI?

 Ini kenyataan media Jabatan Perdana Menteri pagi tadi…
 Ini pula jawapan balas Tun Mahathir Mohamad sendiri…
 Antara kenyataan media Jabatan Perdana Menteri dan jawapan balas Tun Mahathir, mana satu lebih dipercayai?

 Bagaimana jika dalam sehari dua ini Tun Mahathir dapat senaraikan satu persatu apa yang dulu dinikmatinya, tetapi sudah tiada lagi sekarang ini?

 Apa pula agaknya  jawapan balas Jabatan Perdana Menteri nanti?
(ShahbudinHusin 09/11/2017)

0

0

votes
Article Rating
Kongsikan artikel ini


MINYAK NAIK DAN NAIK MINYAK, NAJIB KENA DITURUNKAN

Minyak adalah keperluan asas rakyat dan sebarang kenaikannya akan memberi kesan berantai kepada banyak keperluan lain dalam kehidupan. Sebarang kenaikan harga minyak akan menaikkan harga hampir semua barangan dan perkhidmatan.
Ketika pentadbiran Tun Abdullah Badawi dipertikai dengan isu budak tingkat 4 dahulu, kedudukan beliau tambah merudum dengan keputusannya menaikkan harga minyak sebanyak 78 sen di mana akhirnya beliau terpaksa akur kepada peralihan kuasa.
Dalam hal ini, Tun Mahathir Mohamad ternyata lebih bijak. Meskipun sepanjang 22 tahun berkuasa, pelbagai cabaran dihadapinya, tetapi beliau hampir tidak pernah mengusik hal-hal yang berkaitan keperluan asas rakyat.
Beliau terus mengekalkan subsidi minyak dan pelbagai barang keperluan lain dengan tujuan agar rakyat dapat hidup selesa dan tidak mudah naik minyak. Kemarahan rakyat kerana faktor politik lebih mudah ditangani jika mereka tidak tertekan dalam kehidupan atau poket sentiasa berisi.
Najib sebaliknya bukan saja menarik subsidi minyak, gula, tepung dan sebagainya dengan omongan kononnya diganti dengan subsidi bersasar seperti BR1M, malah turut memperkenalkan cukai pukat harimau GST?
Kutipan GST adalah sekitar RM42 bilion setahun, manakala BR1M hanya RM6 bilion. Jika dicampur dengan subsidi yang ditarik balik, kerajaan sebenarnya masih banyak lebihan, meskipun pendapatan daripada Petronas kian merosot.
Tetapi, kenapa Najib masih tidak kecukupan wang untuk mengurus negara?
Dalam hal ini, tidak seperti Tun Mahathir yang gigih berusaha menampung kekurangan dana kerajaan  dengan menambah pendapatan melalui pelaburan dan menyediakan iklim ekonomi yang selesa kepada perniagaan, Najib agak lemah dalam hal tersebut.
Beliau hanya tahu mencukai rakyat untuk mendapatkan wang, sambil terus bersikap boros dalam berbelanja, selain iklim ekonomi sentiasa demam untuk  perniagaan atau mencari wang.
Dana Pejabat Perdana Menteri meningkat saban tahun, kos jamuan dan makanan hampir tiada had dan berbelas bekas pemimpin diberikan jawatan bertaraf menteri semata-mata untuk mendapatkan sokongan dan populariti.
Semua pembaziran itu tidak berlaku di zaman Tun Mahathir, bahkan ketika mesyuarat kabinet waktu itu hidangan yang disediakan hanyalah nasi lemak bungkus saja. Ia berbeza dengan sekarang di mana jamuan ditempah dari hotel lima bintang.
Perbezaan nyata antara Tun Mahathir, baik dengan Tun Abdullah Badawi mahu pun Najib ialah beliau jauh lebih bijak dan mempunyai lebih kemampuan berbanding kedua-duanya itu.
Beza Najib dengan Tun Abdullah Badawi pula, meskipun sama-sama lemah, beliau turut terpalit dengan ibu segala skandal iaitu 1MDB yang membuatkan kedudukannya ibarat telur di hujung tanduk.
Dengan dasar kenaikan harga minyak secara mingguan, Najib kini terdedah kepada maki hamun, kebencian dan penolakan rakyat pada setiap minggu. Jika kenaikan berlaku pada setiap Rabu dan seiring dengannya Najib juga terus dimaki, dibenci dan ditolak setiap minggu, adalah mustahil rakyat mahu terus mengekalkan UMNO dan BN lagi dalam piliharaya akan datang.
Sifirnya mudah saja, kalau sekarang pun beliau tiada perasaan simpati dengan menarik subsidi dan mengenakan GST, sudah tentu apabila diberikan lagi kuasa, Najib akan terus melakukannya lagi dan lagi tanpa berhenti.
Kenaikan harga minyak dan sebelum rakyat terus naik minyak,  “seseorang” mesti diturunkan sebagai jalan penyelesaiannya. Kalau tidak, masalah ini akan terus wujud tanpa kesudahan.
Kecuali penerima dedak bulanan yang terus mempertahankan kenaikan harga minyak, rakyat dan ahli UMNO sendiri rata-rata menolak dan jengkel dengannya.
Jika kenaikan minyak memberi kesan berantai kepada naiknya pelbagai barangan dan perkhidmatan, punca kenaikan itu juga adalah rantaian daripada sifat boros, suka bermewah dan tiada kemampuan “seseorang” di atas sana sebagai pemimpin.
Buang “seseorang” itu dan partinya sekali…kalau pun tak selesai sepenuhnya, pasti akan berkuranganlah masalah kita semua.
(ShahbudinHusin 09/11/2017)

0

0

votes
Article Rating
Kongsikan artikel ini


ALAMAKKK…HUSAM ADA BUKTI RUPANYA!!!

Adun Salor yang juga Naib Presiden Amanah, Husam Musa berkata, beliau melihat sendiri bukti yang menunjukkan Pas menerima wang dan jumlahnya adalah melebihi RM90 juta sebagaimana angka yang didakwa oleh portal Sarawak Report.

 Beliau juga sekali lagi menamakan sebuah bank komersial, Affin Bank yang didakwanya menerima wang tersebut untuk disalurkan kepada pemimpin-pemimpin Pas.

 Saya tidak bermain dengan kata-kata. Saya bercakap selepas melihat sendiri sumber maklumat tersebut dan memastikan ia benar dan tepat, kata Husam yang bekas Exco Negeri Kelantan.

 Alamakkk….kenapa perut tiba-tiba jadi senak?

 Berbanding dakwaan yang dibuat oleh Sarawak Report, apa yang disebut oleh Husam ternyata lebih detail dan terpeinci, siap berani mengatakan beliau melihat sendiri maklumat tersebut serta mengesahkannya sebagai benar dan tepat.

 Jika Husam memfitnah dan membuat dakwaan tidak benar, apa lagi alasan Pas untuk tidak menyaman beliau?

 Apakah Pas tidak mahu melihat sama bukti yang pernah dilihat Husam itu dan mencabar kesahihannya?

 Takkan Pas nak diam saja? Ini bukan dakwaan main-main?

 Kalau saman terhadap Sarawak Report boleh difailkan di London, apakah susah sangat bagi Pas mahu memfailkan saman sama ada di Kuala Lumpur atau Kota Bharu kepada Husam?
(ShahbudinHusin 10/11/2017)

0

0

votes
Article Rating
Kongsikan artikel ini


KENAPA PARTI TUN MAHATHIR SELALU BERDEPAN MASALAH DENGAN RoS?

Berbanding parti-parti lain, PPBM atau Bersatu yang ditubuhkan oleh Tun Mahathir Mohamad dilihat menghadapi paling banyak masalah atau kekangan daripada Pendaftar Pertubuhan atau RoS berkaitan penubuhannya.
Daripada tidak dibenarkan menggunakan nama Bersatu dan akhirnya ditukar kepada PPBM,  logo bunga rayanya juga terpaksa dilakukan pindaan bagi memenuhi kehendak RoS itu.
Dikatakan nama Bersatu yang merupakan perkataan umum adalah tidak dibenarkan untuk sesebuah parti, tetapi sebelum itu nama Amanah tidak pula menjadi masalah untuk digunapakai.
Selain itu, pendaftaran Pakatan Harapan yang dipengerusikan Tun Mahathir sehingga ini masih lagi tiada khabar berita mengenainya.
Pada peringkat awalnya, RoS dilaporkan meminta agar logo Pakatan Harapan diubah, namun setelah ianya diubah-suai, lebih tiga bulan masa berlalu, tidak juga diketahui apa kesudahannya.
Yang diketahui hanyalah Ketua Pengarah RoS sudah bertukar jawatan dan digantikan dengan orang baru.
Tidak diketahui sama ada ia pertukaran jawatan itu merupakan pertukaran biasa, kenaikan pangkat atau suatu helah untuk melengah-lengahkan kelulusan Pakatan Harapan.
Iyalah, dengan orang baru mengetuai RoS, sudah tentu alasan beliau perlukan lebih masa untuk menyemak dan meneliti permohonan Pakatan Harapan itu sebelum dipertimbangkan untuk kelulusan.
Jika orang lama sudah sebelum ini sudah mengambil masa tiga bulan untuk menyemak dan meneliti, orang baru mungkin perlukan masa empat bulan pula untuk tujuan yang sama.
Akhirnya masa tujuh lapan bulan akan berlalu begitu saja. Sampai ketika tujuh lapan bulan nanti, mungkin pilihanraya sudah tiba atau boleh saja dicari alasan yang lain pula.
Kenapakah agaknya susah sangat mahu memberi kelulusan kepada Pakatan Harapan sedangkan seperti yang pernah disebut oleh Tun Mahathir, semua syarat-syarat yang dikehendaki sudah dipenuhi?
Terbaru ini, PPBM atau Bersatu berdepan satu lagi ancaman kemungkinan pendaftarannya dibatalkan kerana menggunakan perkataan Armada bagi sayap pemudanya.
Menurut Ketua Pengarah RoS yang baru, Surayati Ibrahim, perkataan Armada tidak pernah dibenarkan serta tidak terdapat dalam perlembagaan Bersatu yang diluluskan.
Benarkah begitu?
Sementara menunggu Syed Saddiq Syed Abdul Rahman memberi penjelasan secara berdepan dengan RoS, seorang Ahli MPT Bersatu, Tariq Ismail berkata, pihaknya sudah pun menghantar pindaan perlembagaan yang diluluskan pimpinan tertinggi pada Julai lalu kepada RoS, termasuk berkaitan penggunaan nama Armada yang merupakan singkatan daripada perkataan Angkatan Bersatu Anak Muda.
Malangnya, kata beliau, surat yang dihantar kepada RoS itu langsung tidak menerima sebarang jawapan.
Apakah RoS tidak menerima surat tersebut atau oleh kerana Surayati baru menjadi Ketua Pengarahnya, maka beliau belum melihat lagi surat tersebut?
PPBM atau Bersatu, meski diberi kelulusan setelah dilakukan beberapa pindaan, nampaknya masih berdepan ancaman daripada RoS yang merupakan sebuah jabatan kerajaan di bawah Kementerian Dalam Negeri.
Selepas ini entah apa-apa lagi yang mungkin dibangkitkan mengenai Bersatu dan mungkin tiada khabar berita langsung mengenai kelulusan Pakatan Harapan?
Adakah Ros pun turut sama takut kepada Tun Mahathir yang mengetuai Bersatu dan Pakatan Harapan?
RoS ini siapa sebenarnya – jentera kerajaan atau perkakas BN?
(ShahbudinHusin 10/11/2017)

0

0

votes
Article Rating
Kongsikan artikel ini


MENGAPA HADI TAK BERANI SEBUT ADA PENYANGAK JUGA DALAM UMNO?

Untuk kesekian kalinya dan bukan pun berita baru, Presiden Pas, Hadi Awang sekali lagi menegaskan bahawa parti itu itu tidak akan bekerjasama sama ada dengan BN mahupun Pakatan Harapan.
Menolak UMNO dan BN, ini hujah yang diberi oleh Hadi:-
Pas tidak boleh bersama kerajaan yang dituduh, sehingga dibuktikan bersihnya atau kesalahannya. Kaedah Kehakiman Islam yang dipakai oleh barat, menetapkan pihak yang yang dituduh masih bebas dan tidak boleh dihukum bersalah, selagi tidak dibuktikan kesalahannya oleh mahkamah, bukan oleh media tanpa sempadan.
Pas juga tidak boleh terus berpihak sebelum dibuktikan bersihnya, khususnya dalam keadaan yang bergelumang dengan salah laku dan kelemahan urus tadbir yang telah diwarisi oleh pemimpin dahulu dan terdahulu.
Menolak Pakatan Harapan, Hadi memberi hujah demikian pula:-
Pas tidak boleh memberi harapan kepada Pakatan Harapan (PH) yang menjadi pendakwa atau mengaku menjadi peguam kepada mangsa kezaliman, kerana di dalamnya ada juga pemimpin penyangak yang dahulu dan terdahulu bersekongkol dengan punca masalah negara, dan tuduhan sama yang bertali arus laksana mata rantai atau biji tasbih yang dibilang setiap kali berwirid.
Di sana pula ramai kalangan yang tidak boleh menjadi saksi yang adil mengikut perhitungan Islam yang menjadi pegangan Pas.
Cuba bandingkan kedua-dua hujah Hadi itu?
Kenapa begitu lemah-lembut, hati-hati dan penuh helah dalam hujah untuk menolak UMNO dan BN berbanding alasan yang diguna kepada Pakatan Harapan?
Dalam Pakatan Harapan sajakah yang ada penyangak dan golongan tidak boleh menjadi saksi?
Apakah dalam UMNO dan BN semuanya suci, tiada penyangak dan kalau pun ada kesalahan yang ditimbulkan, maka ia perlu dibuktikan terlebih dahulu?
Adakah asasnya menuduh penyangak dan melabel mereka yang tidak boleh menjadi saksi dalam Pakatan Harapan itu serta pernahkah ia dibuktikan di mana-mana mahkamah sebelum ini?
Tidakkah skandal yang berlaku dalam UMNO dan BN di bawah kepimpinan Najib Razak sehingga menjadi sebutan seluruh dunia membuktikan penyangak dalam kerajaan sekarang lebih ramai dan maha hebat berbanding dahulu?
Kenapa Hadi masih tak berani menyebut ada penyangak sedang berleluasa dan bermaharajalela, meskipun ia sangat jelas di depan matanya?
(ShahbudinHusin 11/11/2017)

0

0

votes
Article Rating
Kongsikan artikel ini


PERGHHH…ADAKAH KES INI SERUMIT MENYIASAT SKANDAL 1MDB?

Diam tak diam dan tanpa kita sedari, siasatan pihak polis yang dipantau pasukan petugas khas terhadap Ketua Pesuruhjaya SPRM, Dzulkifli Ahmad atas dakwaan mempunyai hubungan terlarang dengan wanita yang dikatakan sudah bersuami, rupa-rupanya sudah memasuki peringkat yang ketiga.
Dua kertas siasatan yang diserahkan oleh pihak polis kepada Peguam Negara telah dipulangkan semula bagi tujuan siasatan lanjut.
Menurut Ketua Polis Negara, Mohamad Puzi Harun, kertas siasatan pertama diserahkan kepada Pejabat Peguam Negara pada 17 Oktober, manakala yang kedua pada 30 Oktober.
Kertas siasatan dihantar semula kepada kami kerana banyak langkah susulan yang perlu diambil sebelum boleh dihantar buat kali ketiga kepada Pejabat Peguam Negara, katanya lagi.
Berikutan beberapa video mengenai Dzulkifli tersebar luas dan ada laporan polis dibuat mengenainya, beliau kini disiasat di bawah Seksyen 498 Kanun Keseksaan iaitu memikat wanita yang sudah bersuami bagi tujuan persetubuhan haram.
Berdasarkan sudah dua kali pemulangan dilakukan, pihak polis kini dalam proses menyiapkan kertas siasatan buat kali yang ketiga.
Dalam hal ini, apakah lagi maklumat yang tidak memuaskan hati itu?
Apa agaknya siasatan yang masih belum lengkap itu dan siapa lagi yang perlu disiasat oleh polis?
Agaknya kes ini terlalu rumit, melebihi kes jenayah lain yang biasa disiasat oleh pihak polis, malah mungkin menyamai skandal 1MDB dan sebab itulah sudah dua kali kali kertas siasatan dipulangkan semula oleh Pejabat Peguam Negara.
Kita sabar jelah yaa….
(ShahbudinHusin 11/11/2017)

0

0

votes
Article Rating
Kongsikan artikel ini


UTUSAN, BH HARI INI HABIS DIJUAL, KHABARNYA ANNUAR MUSA PUNYA JASA

 Semalam Ketua Penerangan UMNO, Annuar Musa membidas Menteri Besar Selangor, Azmin Ali atas tindakan kerajaan negeri Pakatan Harapan itu menghentikan pembelian akhbar Utusan Malaysia dan Berita Harian untuk semua agensinya.

 Kata beliau, tindakan itu adalah tidak bijak dan kebudak-budakan kerana kedua-dua akhbar berkenaan telah wujud sejak sebelum merdeka lagi bagi memperjuangkan kepentingan Melayu dan Islam dalam konteks negara berbilang kaum serta agama.
Hari ini, kedua-dua akhbar tersebut secara serentak memaparkan berita kemewahan hidup cucu Pengerusi Pakatan Harapan, Tun Mahathir Mohamad yang jelas dilihat sebagai tindakan terdesak dan bermotifkan politik kepartian bagi kepentingan UMNO dan BN.

 Di manakah perjuangan untuk Melayu dan Islam dengan penyiaran berita seumpama itu?

 Kenapa Utusan dan Berita Harian tidak menyiarkan sama berita kemewahan anak tiri Najib, Riza Aziz yang berjoli sakan dengan wang 1MDB jika benar ia akhbar dan seimbang dan berwibawa?

 Tidakkah dengan melakukan serangan politik sempit ini hanya mewajarkan lagi tindakan yang telah diambil Azmin terhadap Utusan dan Berita Harian itu, malah seharusnya tindakan itu patut dibuat lebih awal lagi?

 Namun demikian, di sebalik perkhabaran mengenai kekangan kewangan yang dihadapi oleh Utusan dan Berita Harian kebelakangan ini, siaran berita mengenai kemewahan cucu Tun Mahathir itu tentu saja menggembirakan Annuar kerana difahamkan beliau telah berjaya mengarahkan semua 3.2 juta ahli UMNO memborong akhbar berkenaan hari ini.
Esok lusa dan hari-hari seterusnya, bolehlah Utusan dan Berita Harian menyiarkan lagi kemewahan anak atau cucu pemimpin Pakatan Harapan yang lain pula secara berterusan tanpa henti.

 Jika setiap hari dilakukan begitu, tidaklah ada lagi  kakitangannya yang lewat menerima gaji seperti sekarang ini.
(ShahbudinHusin 12/11/2017)

0

0

votes
Article Rating
Kongsikan artikel ini


NAJIB BELUM YAKIN MENANG, LAPORAN PELBAGAI AGENSI MASIH TAK MEMIHAK
KEPADANYA

 Pertembungan sebenar PRU 14 adalah perlawanan “kalah mati” antara Najib Razak dengan Tun Mahathir Mohamad di mana siapa yang kalah akan mati dunia politiknya, manakala yang menang terus hidup masa depannya.

 Di belakang Najib ada UMNO serta BN dan di belakang Tun Mahathir ada Bersatu serta Pakatan Harapan.

 Di bahu Najib terpikul isu-isu seperti 1MDB, Jho Low, Rosmah Mansor, GST, pelaburan China, kedudukan ekonomi, kos sara hidup dan ribuan beban yang lain.

 Di bahu Tun Mahathir pula beliau sedang dibebankan  untuk menjawab isu-isu lama semasa kepimpinannya dahulu seperti forex, ISA, kronisme, nepotisme, kekayaan anak-anaknya, selain berkaitan kepentingan Melayu, kedudukan DAP dan pelbagai lagi.

 Walapun Tun Mahathir dan Pakatan Harapan mahu menang dalam pilihanraya akan datang, khususnya dengan tujuan untuk menyelamatkan negara daripada pelbagai kebobrokan yang sedang melanda, beliau sebaliknya tidaklah takut kepada kekalahan.

 Menang atau kalah, Tun Mahathir dan Pakatan Harapan masih macam biasa saja. Beliau tetap negarawan juga.

 Berbeza dengan Najib, beliau bukan saja sangat mahu menang, tetapi amat takut kepada kekalahan.

 Sebaik kalah dan hilang kuasa, Najib dan segala rangkaian yang ada kaitan dengannya pasti akan berdepan dengan proses tangkapan, perbicaraan dan mungkin penjara sebagai tempat kediaman.

 Tun Mahathir dan Pakatan Harapan sudah berkali-kali menjanjikan, dalam 100 hari mereka berkuasa, antara perkara yang menjadi keutamaan ialah menangkap Malaysian Official 1.

 Perkara itu dengan sendirinya menimbulkan keghairahan kepada rakyat untuk memberi kemenangan kepada Pakatan Harapan, selain kerana tidak sabar untuk menikmati kehidupan baru  tanpa GST, tanpa tol, tidak tiap-tiap minggu dibebankan dengan kenaikan petrol dan macam-macam pembaharuan lagi.

 Sebaliknya, jika BN kekal berkuasa, kebosanan sudah boleh dibayangkan kerana di samping muka Najib dan Rosmah mungkin lebih kerap muncul di TV dan tiada isu untuk memenjarakan Tun Mahathir, kadar GST, tol dan harga bawang pun pasti akan meningkat lagi harganya.

 Oleh kerana pertembungan itulah, maka usaha membunuh karektor Tun Mahathir dan parti Bersatu yang dipengerusikankannya tidak habis-habis dan satu demi satu dilakukan sehingga sekarang.

 Semakin Tun Mahathir dan Bersatu diserang, baik berkaitan isu lama atau isu baru yang sekadar dicipta untuk didongengkan, tidak kira sama ada oleh pemimpin UMNO atau sampah-sarap bekas pemimpin Bersatu yang sedang syok membaham dedak, semuanya adalah gambaran bahawa Najib, UMNO dan BN masih tiada keyakinan untuk menang dan semakin menghampiri detik kekalahan.

 Meskipun ramai yang suka dan menaruh harapan kepada Tun Mahathir dan Pakatan Harapan, yang lebih nyata ialah semakin ramai yang meluat, benci dan menyampah kepada Najib.

 Kecuali ahli UMNO, itu pun bukan semuanya, susah benar untuk melihat ada rakyat biasa jatuh suka kepada Najib dan Rosmah.

 Najib bukan tidak sedar hakikat ini. Maklumat daripada UMNO mengatakan hampir semua agensi yang membuat kajian mengenai kecenderungan rakyat masih mendapati sokongan kepada Najib, UMNO dan BN masih tidak menggembirakan serta belum memberi jaminan ke arah kemenangan.

 Dikatakan, di sebalik kerap menampakkan wajah selalu senyum dan seolah-olah yakin, antara sebab Najib masih belum menemui tarikh untuk mengadakan pilihanraya adalah kerana laporan-laporan yang masih kelabu daripada pelbagai agensi yang membuat kajian tersebut.

 Dengan undi bukan Melayu secara nyatanya tidak berubah dan kekal berpihak kepada DAP, manakala Melayu urban pula lebih condong kepada PKR, Tun Mahathir dan Bersatu adalah wadah, naungan serta harapan baru bagi Melayu kampung dan luar bandar yang sudah putus harapan kepada UMNO.

 Sebab itu, selagi semua laporan pelbagai agensi itu masih kelabu, serangan yang semakin aktif akan terus dihalakan kepada Tun Mahathir dan Bersatu.

 Tun Mahathir tidak saja ancaman dan mimpi ngeri buat Najib, malah sudah menguasai seluruh ketakutan yang ada dalam dirinya.
(ShahbudinHusin 12/11/2017)

0

0

votes
Article Rating
Kongsikan artikel ini


KENAPA PAS BERKECUALI LAGI?

Rang Undang-Undang Perbekalan atau Bajet 2018 diluluskan di peringkat dasar selepas undian belah bahagi dijalankan di Parlimen, petang tadi.

 Keputusan pengundian menyaksikan 107 Ahli Parlimen menyokong, 59 membantah dan 11 berkecuali.

 Dengan itu, Bajet 2018 lulus untuk dibawa bagi bacaan kali kedua.

 11 Ahli Parlimen yang berkecuali ialah daripada Pas, kecuali Mahfuz Omar, wakil dari Pokok Sena, manakala seperti yang dimaklumi, yang menyokong sudah tentu daripada BN dan yang menentang ialah Pakatan Harapan.

 Kenapa Pas masih berkecuali?

 Pas sebelum ini ada menyatakan mereka sedia bekerjasama dengan kerajaan BN pimpinan Najib Razak atas perkara-perkara kebaikan dan demi kepentingan rakyat.

 Apakah Bajet 2018 bukan perkara baik dan tidak untuk kepentingan rakyat?

 Sampai bila Pas mahu terus berkecuali dalam pendirian mereka?

 Tidak bolehkah, menjelang PRU 14 yang dikatakan ibu segala pilihanraya dan Bajet 2018 pula dianggap ibu segala bajet, Pas tampil menggembirakan hati Najib dengan menyokong bajet kali ini?

 Lagi pula, bukankah Najib sudah banyak bersikap baik hati kepada Pas?

 Bila lagi Pas mahu membalas sikap baik hati Najib itu?

 Walaupun diakui tindakan Pas bersendirian dan menjadikan pertandingan tiga penjuru sedikit-sebanyak menerbitkan bunga-bunga gembira di hati Najib, tetapi kegembiraan itu tentu lebih mekar kiranya dapat dizahirkan secara terbuka di dalam Parlimen.

 Pas pun pastinya tahu tentang kegembiraan Najib itu jika mereka tampil menyatakan sokongan secara terbuka dan tidak lagi bersikap berkecuali.

 Lalu, kenapa Pas masih bertangguh-tangguh untuk menggembirakan rakan sendiri?
(ShahbudinHusin 13/11/2017)

0

0

votes
Article Rating
Kongsikan artikel ini


TPM KINI SESUAI DIGELAR 'USTAZ ZAHID HAMIDI'

Di sebalik ingatan Perdana Menteri, Najib Razak agar jangan ada sesiapa mempolitikkan kejadian banjir di Pulau Pinang, tapi sayang seribu kali sayang, pemimpin nombor dua dalam kerajaan sendiri telah mengingkari perkara itu.

 Ketika berucap di hadapan perwakilan Gerakan semalam, Timbalan Perdana Menteri, Ahmad Zahid Hamidi menyifatkan banjir yang berlaku di Pulau Pinang itu sebagai suatu bala daripada Tuhan.

 Apa yang berlaku itu adalah sesuatu yang Tuhan tunjukkan bahawa ini adalah ketika yang terbaik untuk kita ambil alih Pulau Pinang, kata beliau.

 Dengan ucapan sedemikian, malah mampu mentafsir sesuatu kejadian untuk kepentingan kelompok sendiri, Zahid Hamidi bukan saja terang-terangan mempolitikkan kejadian banjir di Pulau Pinang untuk kepentingan Gerakan dan BN serta mengingkari nasihat Perdana Menteri, malah beliau kini lebih sesuai digelar “Ustaz Zahid Hamidi”.

 Biasanya hanya “ustaz-ustaz politik” daripada sebuah parti yang kini menjadi kawan karib UMNO dan BN saja yang ada kemampuan mentafsir kejadian Tuhan di mana jika sesuatu yang buruk berlaku kepada mereka, ia dianggap sebagai ujian, sebaliknya kalau berlaku kepada pihak lain yang dimusuhinya, ia dikatakan sebagai bala Tuhan.

 Nampaknya kini “Ustaz Zahid Hamidi” juga sudah terjangkit perkara yang sama.
Jika demikian tafsiran atau fatwa daripada “Ustaz Zahid Hamidi”, bagaimana dengan banjir yang turut berlaku di banyak negeri lain?

 Johor, Perak, Kedah, malah Langkawi juga dilanda banjir sebelum ini.
Di Kuala Lumpur pula, asal hujan lebat saja pasti ada kawasan yang tenggelam dan dilanda banjir.

 Lebih daripada itu, pada tahun 2016 lalu, Putrajaya pun dilanda banjir sama.

 Beranikah “Ustaz Zahid Hamidi” mengatakan semua itu sesuatu yang dihantar Tuhan sebagai petunjuk bahawa Pakatan Harapan akan mengambil alihnya daripada BN dalam pilihanraya akan datang?
(ShahbudinHusin 13/11/2017)

0

0

votes
Article Rating
Kongsikan artikel ini


INI BARU BETUL…PARTI LAIN ADA TAWARKAN APA?

Di sebalik pelbagai dakwaan kononnya Ketua Menteri Pulau Pinang, Lim Guan Eng bersikap anti Islam, beliau satu-satunya ketua kerajaan negeri yang ada ketegasan tersendiri dalam isu pekerja hotel memakai tudung.

 Beliau bukan saja mengatakan larangan pekerja hotel wanita daripada memakai tudung sebagai suatu bentuk diskriminasi, malah memberi jaminan mereka tidak akan dihalang daripada terus mengamalkan pemakaian tersebut di Pulau Pinang.

 Susulan itu pula, Biro Undang-Undang DAP lantas menawarkan khidmat guaman percuma kepada pekerja-pekerja hotel yang mungkin terjejas berkaitan polisi larangan bertudung tersebut.

 Ketua biro berkenaan, Gobind Singh Deo menegaskan, larangan tersebut adalah jelas sebagai diskriminasi, tidak sensitif kepada kepercayaan agama wanita-wanita Islam serta tidak berperlembagaan.

 Jika ada keperluan untuk mendapatkan perintah mahkamah mengenainya, saya bagi pihak DAP sedia menawarkan bantuan guaman percuma kepada mereka yang terjejas itu untuk mencabar kesahihan larangan itu dari segi undang-undang, katanya yang juga Ahli Parlimen Puchong.
Ini baru betul berjuang untuk rakyat namanya, tidak cukup dengan kata-kata dan menggunakan kuasa yang ada, bahkan juga tidak kededut menawarkan bantuan serta khidmat percuma.

 Parti lain buat apa, lebih-lebih lagi yang mengaku sebagai parti Islam dan memperjuangkan agama?

 Apa yang telah mereka tawarkan?

 Cukupkah sekadar mengeluarkan kenyataan media  dan membebel berjela dalam FB saja?
(ShahbudinHusin 14/11/2017)

0

0

votes
Article Rating
Kongsikan artikel ini


TIDAK MALUKAH 'USTAZ ZAHID HAMIDI'?

 Berikutan permohonan pendaftaran Pakatan Harapan masih tiada jawapan sehingga kini, Tun Mahathir Mohamad dijangka akan mengetuai rombongan ke pejabat Pendaftar Pertubuhan atau RoS esok bagi mendapatkan kepastian mengenainya.

 Rombongan yang akan disertai ketua-ketua parti dalam Pakatan Harapan itu bertujuan untuk bertanya sendiri kepada RoS mengapa permohonan mereka belum diluluskan, sedangkan semua syarat sudah dipatuhi.

 Permohonan pendaftaran Pakatan Harapan dikemukakan kepada RoS pada 24 Julai lalu, namun sehingga ini semuanya senyap tanpa sebarang khabar berita.

 Pada peringkat awal, hanya sekali RoS meminta pindaan pada logo yang mahu digunakan dan ia sudah pun dilakukan beberapa hari selepas itu.
Keadaan ini tentu saja menimbulkan persoalan apakah Pakatan Harapan tidak diberi kelulusan kerana ia dilihat sebagai ancaman kepada UMNO dan BN serta bagi menghalang gabungan pembangkang menggunakan satu logo dalam pilihanraya akan datang?

 Dalam hal ini, RoS tidak wajar hanya berdiam diri tanpa sebarang jawapan.

 Jika ada syarat tertentu yang tidak dipenuhi atau syarat tambahan yang dimahukan, RoS wajar memaklumkannya kepada Pakatan Harapan supaya tindakan segera dapat mereka ambil untuk mengatasinya.

 Sebagai jentera kerajaan yang berkhidmat atas nama rakyat, sekiranya semua syarat telah dipenuhi, RoS wajib memberi kelulusan tanpa sebarang alasan, sesuai dengan khidmat mereka yang menyeluruh tanpa memilih bulu.

 Melengah atau menangguhkan kelulusan tanpa sebarang alasan, sedangkan semua syarat sudah dipenuhi, hanya memberi tanggapan bahawa RoS lebih berkhidmat untuk menjaga nyawa UMNO dan BN semata-mata.

 Soal, di mana suara “Ustaz Zahid Hamidi” sebagai Menteri Dalam Negeri dalam hal ini?

 Jika semasa penubuhan Bersatu dulu, beliau pernah menjanjikan ia akan diluluskan dalam tempoh sebulan dan ia benar-benar ditunaikan oleh RoS, kenapa dalam hal pendaftaran Pakatan Harapan ini “Ustaz Zahid Hamidi” hanya berdiam diri?

 Tidak malukah beliau dengan keadaan di mana sehingga Tun Mahathir, seorang negarawan terpaksa datang sendiri kepada RoS untuk bertanyakan kelulusan pendaftaran Pakatan Harapan?
(ShahbudinHusin 14/11/2017)

0

0

votes
Article Rating
Kongsikan artikel ini


PILIHAN BERJUANG HANYA DUA – MENYOKONG ATAU MENENTANG? BERKECUALI MEMBUATKAN PAS TERLEPAS PELUANG MEMBERSIH NAMANYA

 Tindakan Pas berkecuali dalam pengundian Bajet 2018 Isnin lalu hanya menyerlahkan lagi kedudukan sebenar parti yang dipimpin oleh Hadi Awang itu.

 Pertama, sikap berkecuali itu adalah tanda sokongan secara tidak langsung Pas kepada UMNO dan BN.

 Meski berkedudukan sebagai pembangkang dan mendakwa mampu memerintah negara secara sendirian melalui Gagasan Sejahtera, Pas sebaliknya mempunyai kecenderungan ingin menjaga hati Najib Razak, UMNO dan BN.

 Jika mereka mendakwa sebagai pembangkang yang berwibawa, apa salahnya mengundi menolak Bajet 2018?

 Bukankah Pas ada entiti sendiri sebagai pembangkang iaitu Gagasan Sejahtera dan menolak Bajet 2018 sudah tentu tidak bermakna mereka menyokong atau bersama dengan Pakatan Harapan?

 Kenapa itu tidak berani dilakukan oleh Pas?

 Hujah Naib Presiden Pas, Idris Ahmad yang menyatakan mereka berkecuali kerana ada perkara dalam Bajet 2018 yang mereka sokong dan ada juga yang ditentang, tidak masuk akal sama-sekali.

 Jika Pas ada hujah-hujahnya sendiri, khususnya yang berlandaskan Islam, sesuai dengan kedudukan mereka sebagai parti pembangkang juga, mengundi menolak Bajet 2018 lebih mampu memperlihatkan wibawa parti itu di mata rakyat.
Ia adalah simbolik paling mudah difahami, secara langsung dan tidak langsung bahawa Pas tetap menentang UMNO dan BN.

 Kedua, menanti kebenaran dan perjalanan bicara di London berhubung dakwaan Pas menerima wang daripada Najib Razak, termasuk pengakuan Husam Musa bahawa beliau melihat sendiri bukti berkenaan dengannya dan Nasharuddin Mat Isa tidak berani menyaman mereka yang menuduhnya sebagai perantara, mengundi menolak Bajet 2018 akan sedikit-sebanyak membantu Pas membersihkan namanya.

 Keputusan itu jika dilakukan, setidak-tidaknya menjelang PRU 14, adalah tindakan politik paling berkesan untuk menepis segala dakwaan yang timbul sama ada berkaitan RM200 juta atau RM90 juta.

 Pas tentunya boleh berhujah, jika benar mereka ada menerima wang daripada Najib sebagaimana yang didakwa, mana mungkin tindakan menolak undian Bajet 2018 mampu dilakukan.

 Sayangnya, Pas telah terlepas segala peluang terbaik itu.

 Ketiga, sikap berkecuali hanya menunjukkan Pas tiada lagi nilai perjuangan yang boleh dipegang atau diikuti oleh sesiapa.

 Ini kerana dalam politik hanya ada dua pilihan wang wajar saja – menyokong atau menentang.

 Berkecuali bukanlah suatu pilihan, tetapi menunjukkan mahu main dua kolam, tiada pendirian dan tidak yakin kepada diri sendiri.

 Oleh kerana Pas adalah parti politik yang mutlak dan tunjang pencariannya ialah kuasa, sama seperti parti itu pernah bersama DAP sebelum ini, tiada salahnya jika mereka membuat pilihan untuk bersama UMNO dan BN.

 Kalau ketika bersama DAP dulu pun Pas mampu meyakinkan penyokongnya agar terus wala’, apakah jika bersama UMNO dan BN, Pas tidak mampu meyakinkan mereka?

 Lagi pula, Pas memang lahir daripada perut UMNO dan pernah juga berada dalam BN sebelum ini.

 Jadi, jika makin tua makin merindui antara satu sama lain, apa salahnya untuk rujuk kembali?

 Berkecuali, tetapi hati saling merindui, bukankah hanya akan memudaratkan diri sendiri akhirnya?
(ShahbudinHusin 15/11/2017)

0

0

votes
Article Rating
Kongsikan artikel ini


YANG INI PULA PETANDA APA, 'USTAZ ZAHID HAMIDI'?

Mengikut ramalan Jabatan Meteorologi, selepas Pulau Pinang dilanda banjir besar baru-baru ini, fenomena gelombang kedua yang turut mengakibatkan hujan lebat dan kenaikan air dijangka akan melanda negeri-negeri di Pantai Timur pula selepas ini.
Gelombang kedua yang terjadi kerana pertukaran monsun itu diramalkan berlaku antara awal November sehingga ke penghujung bulan tersebut.
Berikutan jangkaan itu, Jabatan Bomba dan Penyelamat kini sedang bersiap sedia dan memberi tumpuan untuk menghadapi kemungkinan yang akan berlaku Pantai Timur itu.
Sehubungan itu, 12,000 anggota jabatan itu kini diletakkan dalam keadaan berjaga-jaga serta sedia digerakkan ke lokasi bencana pada bila-bila masa.
Jika banjir yang melanda Pulau Pinang baru-baru ini dianggap oleh Timbalan Perdana Menteri sebagai petanda yang dihantar Tuhan untuk BN dapat menawan kembali negeri itu daripada Pakatan Harapan, kiranya benar ramalan Jabatan Meteorologi bahawa banjir besar juga bakal melanda negeri-negeri Pantai Timur, apakah pula isyaratnya?
Apakah ia petanda Pas di Kelantan dan BN di Terengganu serta Pahang akan tumbang, sekaligus diambil-alih oleh parti lain?
“Ustaz Zahid Hamidi”, tolonglah berikan jawapan?
(ShahbudinHusin 15/11/2017)

0

0

votes
Article Rating
Kongsikan artikel ini


22 TAHUN JADI PM, MEMANG TUN MAHATHIR TERBUKTI PALING LEKEH DAN TAK
GUNA SAMA-SEKALI…

Kata Perdana Menteri yang berdarah pahlawan Bugis, Najib Razak, walaupun Tun Mahathir Mohamad berpeluang menerajui negara selama 22 tahun, tetapi tidak pernah sekali pun dia melawat Hospital Tung Shin dan Hospital Bersalin Cina yang terletak di Jalan Pudu, Kuala Lumpur.
“Saya amat gembira dapat melawat Hospital Tung Shin yang ditubuhkan 136 tahun lalu dan Chinese Maternity Hospital yang sudah berusia 104 tahun.
“Saya difahamkan saya adalah Perdana Menteri Malaysia yang pertama melawat dua hospital ini. Ada seseorang yang jadi Perdana Menteri selama 22 tahun, tapi tidak pernah melawat hospital ini,” kata Najib lagi.
Dalam erti kata lain, oleh kerana tidak pernah menjejakkan kaki melawat Hospital Tung Shin dan Hospital Bersalin Cina tersebut, Tun Mahathir adalah pemimpin paling lekeh dan tak guna sama-sekali.
Ya…memang Tun Mahathir paling lekeh dan tak guna walaupun berkuasa selama 22 tahun.
Bukan saja dua hospital tersebut tidak pernah dilawatinya, bahkan banyak lagi perkara lain tak mampu atau tak terbuat oleh beliau.
Selama 22 tahun menjadi Perdana Menteri, Tun Mahathir tak mampu menjadikan akaun bank peribadinya ada wang sebanyak RM2,600 juta.
Selama 22 tahun menjadi Perdana Menteri, Tun Mahathir tak mampu mencari seorang Pak Arab yang pemurah dan sanggup menderma banyak wang kepadanya.
Selama 22 tahun menjadi Perdana Menteri, Tun Mahathir tak mampu meningkatkan hutang negara sehingga mencecah hampir RM700 bilion seperti yang ada sekarang.
Selama 22 tahun menjadi Perdana Menteri, Tun Mahathir tak mampu menubuhkan sebuah syarikat pelaburan yang dapat menjana hutang sehingga lebih RM50 bilion.
Selama 22 tahun menjadi Perdana Menteri, Tun Mahathir tak mampu membina MRT yang tujuannya hanya dapat dibanggai kerana dapat meningkatkan jualan sate Kajang.
Selama 22 tahun menjadi Perdana Menteri, Tun Mahathir tak mampu menurunkan harga barang, waima harga sayur kangkung sekali pun untuk membuatkan rakyat berbangga dengan peranan kerajaan membantu meringankan beban hidup seharian.
Selama 22 tahun menjadi Perdana Menteri, Tun Mahathir tak mampu melahirkan walau seorang anak muda seperti Jho Low yang tiba-tiba menjadi bilionaire sekelip mata dan dapat berhibur sakan dengan artis-artis Hollywood.
Selama 22 tahun menjadi Perdana Menteri, Tun Mahathir tak mampu menjadikan anak tirinya seorang penerbit separa porno Hollywood, sambil mampu membeli beberapa kondo mewah di London dan Amerika Syarikat.
Selama 22 tahun menjadi Perdana Menteri, Tun Mahathir tak mampu membahagiakan isterinya, Tun Dr Siti Hasmah Mohd Ali dengan kerlipan emas berlian berupa rantai, cincin, gelang dan perhiasan barang kemas lainnya yang mencecah ratusan juta ringgit nilainya.
Selama 22 tahun menjadi Perdana Menteri, Tun Mahathir tak mampu membenarkan isterinya bebas menggunakan jet eksekutif kerajaan ke mana-mana secara sendirian.
Selama 22 tahun menjadi Perdana Menteri, Tun Mahathir tak mampu menaikkan harga minyak setiap minggu sehingga hari Rabu adalah hari yang sentiasa menjadi penantian bagi setiap rakyat Malaysia.
Ahhh….kalau mahu dihitung, memang banyak sekali ketidakmampuan Tun Mahathir sepanjang 22 tahun menjadi Perdana yang membuktikan beliau adalah pemimpin paling lekeh dan tak guna sekali di Malaysia ini.
Dan untuk makluman seluruh rakyat Malaysia, kemampuan Najib dapat melakukan lawatan ke Hospital Tung Shin dan Hospital Bersalin Cina adalah suatu pencapaian yang jauh lebih tinggi berbanding melahirkan idea membina Menara Kembar KLCC.
Maka, memang lekeh dan tak guna sekali Tun Mahathir ini.
(ShahbudinHusin 17/11/2017)

0

0

votes
Article Rating
Kongsikan artikel ini


JUALAN SATE MELAMBUNG KERANA MRT, NAJIB SAH SYOK SENDIRI!!

Apa merepek ni Najib!!
Barangkali itu ayat paling sesuai ditujukan kepada Perdana Menteri, Najib Razak apabila beliau mengatakan jualan sate Kajang telah melambung sejak adanya MRT.
Adakah orangramai menggunakan perkhidmatan MRT hanya untuk makan sate di Kajang dan bukannya sebagai kemudahan pergi bekerja atau sebagainya?
Adakah juga MRT laluan Sungai Buloh – Kajang yang menelan kos RM23 bilion itu dibina semata-mata untuk meningkatkan jualan sate?
Apakah sate Kajang sebelum adanya MRT tidak begitu baik jualannya?
Apakah kerana tidak begitu dilayan oleh Donald Trump ketika di Vietnam dan Filipina baru-baru ini sehingga dalam video yang tular menunjukkan berpusing badannya kerana tiba-tiba Presiden Amerika itu lalu di belakangnya, sedangkan beliau sedia menunggu untuk bersalam dengannya, maka Najib jadi merepek begini teruk sekali?
Sebagai makluman kepada Najib yang mungkin masih tidak tahu, untuk menikmati sate Kajang, orangramai tidak perlu lagi ke sana kerana di  sekitar Lembah Kelang saja sudah bersepah-sepah cawangan makanan itu dibuka di merata-mata tempat.
Malah di beberapa hentian R&R lebuhraya juga turut terdapat kedai sate Kajang yang sentiasa mendapat sambutan ramai.
Di Putrajaya sendiri, tidak jauh dari Seri Perdana  iaitu di Taman Warisan Pertanian di Presint 16 pun ada kedai sate Kajang yang membolehkan Najib memesannya bila-bila masa.
Itu belum termasuk lagi sate Kajang yang dijual ala gerai di banyak medan selera dan tempat-tempat makan pada waktu malam di sekitar Kuala Lumpur.
Dengan pertumbuhan dan meluasnya kedai sate Kajang sejak beberapa tahun kebelakangan ini, orangramai sebenarnya tidak perlu lagi ke Kajang atau menaiki MRT untuk menikmati makanan tradisi Malaysia itu.
Sate kini boleh didapati di mana-mana saja, kecuali bagi sesetengah orang yang mahu berjalan-jalan sambil makan angin ke Kajang.
Ada atau tidak ada MRT, sate Kajang sebenarnya tetap laku dan peningkatan jualannya lebih mungkin disebabkan pengusahanya kini membuka banyak cawangan di pelbagai tempat serta kawasan dan bukanlah sangat kerana adanya MRT.
Jadi, janganlah Najib merepek dan perasan sangat dalam hal ini!!
Kalau mahu dibuat perbandingan, selain terkenal kerana sate, Kajang juga lebih dikenali kerana Anwar Ibrahim pernah berhasrat bertanding di situ untuk menjadi Menteri Besar Selangor bagi mengambil alih tempat Khalid Ibrahim, sebelum ia kemudian ditandingi oleh Dr. Wan Azizah Wan Ismail.
MRT tidak menjadikan Kajang lebih terkenal seperti sebelumnya.
Selain itu, dengan tak habis-habis berbangga kerana MRT juga menunjukkan Najib hanyalah syok sendiri dan seolah-olah hidup dalam dunianya saja.
MRT bukanlah sesuatu yang baru kerana ia hanyalah kesinambungan kepada LRT yang telah dibina ketika era pentadbiran Tun Mahathir Mohamad sebelum ini.
Najib barangkali boleh berbangga dengan MRT jika negara sebelum ini tiada LRT, Komuter, Monorel, ETS dan sebagainya atau sekiranya MRT yang dibinanya tidak menggunakan tiang dan hanya terawang-awang di atas awan.
Dari segi idea, mewujudkan rangkaian LRT, Monorel dan ETS oleh Tun Mahathir jauh lebih wajar dibanggai kerana ia dimulakan dengan tiada apa-apa berbanding MRT yang hanya merupakan kesinambungan dan tokok tambah semata-mata.
Ibarat kata, apa yang Najib lakukan dengan membina MRT ini hanyalah umpama menambah sayur atau daging kepada sekawah kari yang sudah disiapkan rencah dan kawahnya oleh Tun Mahathir.
Malulah sikit kalau ia pun nak syok sendiri!!
(ShahbudinHusin 16/11/2017)

0

0

votes
Article Rating
Kongsikan artikel ini


TIDAK PERNAH MENCABAR SESIAPA TAK BERERTI NAJIB TIDAK BOLEH DILAWAN
ATAU DIJATUHKAN

 Najib Razak nampaknya merepek lagi.

 Jika semalam beliau merepek mengenai jualan sate dan kaitannya dengan MRT, kali ini beliau meneruskan lagi  tabiat itu dengan mengungkit sejarah perjalanan politiknya yang tidak pernah mencabar sesiapa.

 Kata Najib, beliau hanya menunggu peluang dan tidak pernah mencabar sesiapa untuk mendapatkan kedudukan di sepanjang karier politiknya.

 “Saya hanya menapak dari satu tangga ke satu tangga, saya tidak pernah mencabar sesiapa di sepanjang karier politik saya.

 “Saya akan tawarkan diri bila ada kekosongan.

 “Alhamdulillah, resepi itu berjaya dan sekarang saya menjadi pemimpin Malaysia yang tekanannya sangat, sangat tinggi, kata Najib ketika berucap merasmikan Pameran Tahunan Perusahaan Kecil dan Sederhana atau Smidex 2017 di ibukota.

 Untuk apa dan perlu apa Najib menceritakan kisah perjalanan politiknya kepada golongan peniaga kecil dan sederhana?
Apakah mesej yang mahu disampaikannya?

 Adakah oleh kerana beliau kini sedang terumbang-ambing dan disebabkan sejarah politiknya tidak pernah mencabar sesiapa selama ini, maka beliau merasakan dirinya tidak harus dijatuhkan oleh sesiapa, baik dalam pilihanraya atau melalui UMNO?

 Najib seharusnya sedar, sejarah politiknya hanyalah terpakai untuk kenang-kenangan dirinya saja, tetapi bukan untuk orang lain menurutinya.

 Jika beliau tidak pernah mencabar sesiapa dan berjaya menjadi Perdana Menteri, itu barangkali adalah kerana nasib memihak kepadanya.

 Namun, ia tidak bermakna, setelah beliau berada di kedudukan Perdana Menteri, tiada sesiapa boleh mencabar atau menjatuhkannya.

 Beliau kini boleh saja dijatuhkan sama ada oleh Tun Mahathir Mohamad dan Pakatan Harapan melalui PRU 14 atau ketika pemilihan UMNO selepas itu seandainya keputusan dalam pilihanraya akan datang ini lebih buruk berbanding pilihanraya 2013 lalu.

 Dalam pilihanraya 2013, meskipun kalah dari segi undi popular, BN sebaliknya hanya menang 133 kerusi berbanding Pakatan Rakyat yang meraih 89 kerusi.

 Meskipun ketika itu, pencapaian Najib lebih buruk berbanding 140 kerusi yang dicapai oleh Tun Abdullah Badawi pada 2008, beliau terus dikekalkan lagi menerajui UMNO dan negara kerana tiada sesiapa sedia untuk mencabarnya, selain disebabkan baru tidak sampai sepenggal menduduki kerusi Perdana Menteri.

 Situasi itu mungkin berbeza kali ini.  PRU 14 adalah penentuan hidup dan mati baginya kerana akan dicabar oleh Tun Mahathir dan Pakatan Harapan dalam pilihanraya dan kemudian Zahid Hamidi pula  adalah “cencaru yang bakal menanti hidangan lumayan di waktu petang”.

 Jika  BN tumbang, tamatlah riwayat Najib dan Zahid secara serentak. Tetapi kalau BN masih menang, cuma pencapaian dalam PRU 14 lebih buruk lagi berbanding 2013, Zahid Hamidi tidak mungkin akan berdiam diri lagi.

 Dengan rangkaiannya yang agak kuat dan menyeluruh dalam UMNO serta penyokong-penyokongnya yang tidak sabar, mereka pasti akan mendesak pengunduran Najib dengan segera bagi memberi laluan kepada Zahid Hamidi pula mengambil alih kepimpinan parti dan negara.

 Kiranya Najib tidak sedia mengalah kepada desakan itu, pertembungan beliau dengan Zahid Hamidi tentu tidak dapat dielakkan lagi.

 Jika setelah dua kali pilihanraya, 2013 dan 2018, tetapi keputusan tetap makin buruk yang dicapainya, mustahil nasib menyebelahi Najib lagi, meskipun kiranya beliau berbekalkan wang yang banyak untuk mempertahankan kedudukannya.

 Bermakna, cabaran yang ada di depan Najib ialah Tun Mahathir melalui peti undi pilihanraya dan Zahid Hamidi yang hanya menunggu apa keputusan PRU 14 nanti.

 Ini adalah realiti yang harus Najib hadapi. Jika berani melibatkan diri dengan skandal, mestilah berani juga menghadapi cabaran yang ada di depan.

 Menggunakan senjata tidak pernah mencabar sesiapa tidak mungkin mampu menyelamatkan dirinya daripada dicabar untuk dijatuhkan oleh lawannya atau orang yang lain yang mengidam kerusi empuknya itu.

 Satu-satunya cara jika Najib benar-benar tidak mahu dicabar atau dijatuhkan oleh sesiapa ialah dengan segera meletakkan jawatannya sebelum PRU 14. Itu saja pilihannya.
(ShahbudinHusin 16/11/2017).

0

0

votes
Article Rating
Kongsikan artikel ini


NAJIB LAWAT ANWAR, APA JADI SETERUSNYA KEPADA PKR DAN PAS? BILA PULA
ZAHID HAMIDI NAK PERGI KE HKL?

Pelbagai spekulasi segera berlegar di ruang atmosfera politik negara berikutan kunjungan tak diduga Najib Razak terhadap Anwar Ibrahim yang kini berada di Hospital Kuala Lumpur selepas menjalani pembedahan bahu, Ahad lalu.
Turut bersama dalam lawatan Najib itu ialah isterinya, Rosmah Mansor serta isteri Anwar, Dr. Wan Azizah Wan Ismail yang juga Ketua Pembangkang di Parlimen.
Dikatakan bahawa pemenjaraan Anwar sekarang ini adalah atas konspirasi yang didalangi Najib sendiri kerana Saiful Bukhari Azlan diketahui ada bertemu beliau (ketika itu masih Timbalan Perdana Menteri) sebelum membuat laporan polis mendakwa dirinya diliwat dan kemudian dalam pembentangan Bajet 2018 lalu, Najib turut mempersenda nama isteri Anwar itu, sedangkan yang dirujuknya ialah seorang pengusaha ayam, kedatangan Perdana Menteri melawat bekas Timbalan Perdana Menteri itu memang agak mengejutkan banyak pihak.
Apakah tujuannya?
Apakah Najib kini sedang cuba menagih simpati rakyat berikutan asakan Tun Mahathir kian membuatkannya semakin lemas menghadapi PRU 14 akan datang?
Mungkinkah dengan kunjungan Najib ini, Anwar akan terus dibenarkan berada di HKL menjalani rawatan sehingga keadaan bahunya benar-benar pulih?
Atau tidak mustahilkah Anwar akan dibebaskan lebih awal dari Penjara Sungai Buloh?
Jika sebelum ini, Tun Mahathir sedia berdamai dengan Anwar untuk menambahkan kekuatan bagi menjatuhkan Najib, apakah kini Najib juga menggunakan pendekatan yang sama iaitu mencari Anwar untuk tujuan mengekalkan kuasanya?
Kalau begitu, adakah kunjungan Najib ini merupakan permulaan kepada babak-babak lain yang lebih menarik untuk mengkucar-kacirkan Pakatan Harapan yang nampaknya macam mustahil akan diluluskan oleh Pendaftar Pertubuhan?
Adakah dengan mengunjungi Anwar yang mungkin adalah petunjuk untuk berbaik-baik dengan PKR menunjukkan sokongan Pas kepada UMNO dan BN selama ini masih belum cukup untuk Najib mencipta kemenangan dalam PRU 14 akan datang?
Apakah nasib Pas selepas ini?
Namun demikian, apakah tidak keterlaluan kiranya kunjungan Najib kepada Anwar ini sekadar ziarah kepada bekas rakan lama di mana mereka adalah gandingan yang pernah memegang jawatan Ketua Pemuda UMNO dan Naib Ketua Pemuda UMNO suatu ketika dahulu?
Cuma, bila lagi agaknya Zahid Hamidi yang dulunya merupakan pengikut setia Anwar mahu menziarahi bekas bossnya itu di HKL pula?
Kalau hanya tidak lama selepas dilantik sebagai Timbalan Perdana Menteri, Zahid Hamidi boleh mengunjungi Tun Mahathir, adakah tidak boleh beliau meluangkan masa menziarahi Anwar yang banyak berbudi kepadanya?
(ShahbudinHusin 17/11/2017)

0

0

votes
Article Rating
Kongsikan artikel ini


NAJIB TERDESAK DAN TERCARI-CARI TALIAN HAYAT, HANYA 60 KERUSI BN BOLEH
MENANG

Perkara pokok yang harus kita fahami ialah apakah Najib Razak sedia melawat Anwar Ibrahim di hospital jika beliau benar-benar kuat untuk menghadapi PRU 14 akan datang?
Masih ingatkah kita bagaimana Najib begitu takut dengan Langkah Kajang yang mahu meletakkan Anwar sebagai Menteri Besar Selangor, lalu proses rayuan kes liwatnya dipercepatkan sehingga perbicaraan berlarutan sampai ke malam?
Lupakah kita, walaupun kes liwat Anwar dikatakan hanya kes peribadi antara Ketua Umum PKR itu dengan Saiful Bukhari Azlan, tetapi kerajaan kemudian melantik Shafee Abdullah, seorang peguam kanan yang mesra UMNO untuk mengetuai pendakwaan yang seterusnya di didedahkan oleh Sarawak Report menerima wang sebanyak RM9.5 juta daripada Najib?
Meskipun Shafee menyatakan tidak masuk akal untuknya menerima wang tersebut, tetapi penafiannya hanya dilakukan beberapa bulan selepas itu, sedangkan sebelumnya beliau sentiasa mengelak untuk memberikan jawapan.
Najib pula, sehingga ke hari ini tidak pernah mengia atau menidakkannya, meskipun wang tersebut turut didakwa bersumberkan daripada dana 1MDB yang diselewengkan.
Jika tidak terdesak dan mencari-cari talian hayat, apakah Najib mungkin sudi meluangkan masa menziarahi Anwar setelah didapati bertungkus-lumus mahu “mematikan” semua langkah politik pencabarnya yang hampir menjatuhkannya dalam PRU 2013 lalu?
Hakikatnya, stail politik Najib untuk merapatkan diri dengan lawannya memang selalu bermula dengan ziarah di hospital. Pas dapat dilembutkan hatinya kerana beliau sebelum itu beberapa kali melawat Dr. Haron Din (kini allahyarham) dan Hadi Awang di hospital ketika kedua-duanya menerima rawatan.
Najib ternyata sekali lagi menggunakan pendekatan yang sama untuk menyelamatkan dirinya daripada asakan Tun Mahathir Mohamad dan Pakatan Harapan yang semakin melemaskan dirinya.
Bagaimana Najib begitu terganggu dan dihantui oleh bayangan Tun Mahathir kebelakangan ini dengan kerap membandingkan dirinya dengan bekas Perdana Menteri adalah bukti yang menunjukkan harapan kemenangan semakin jauh daripada UMNO dan BN.
Selain laporan pelbagai agensi yang membuat kajian mengenai kecenderungan rakyat masih lagi memperlihatkan hasil negatif, seseorang yang rapat dengan puncak kuasa di Putrajaya memberitahu, jumlah kerusi Parlimen yang selamat bagi UMNO ketika ini hanyalah  sekitar 50 hingga 60 kerusi saja.
Dalam masa yang sama, seorang pemimpin veteran UMNO pula menyebut, parti-parti komponen seperti MCA, MIC dan Gerakan bukan saja “lingkup” dalam pilihanraya akan datang ini, bahkan mungkin membuatkan buat kali pertamanya semua presidennya akan kalah di kawasan masing-masing.
Dengan jumlah kerusi Parlimen di Semenanjung ada 165 dan UMNO hanya menang sekitar 60 kerusi, manakala MCA, MIC dan Gerakan tidak mampu menyumbang apa-apa, inilah ketakutan sebenar Najib dalam pilihanraya akan datang ini.
Selain itu, parti Warisan Sabah pimpinan Shafie Apdal dikatakan mampu menyumbang sekurang-kurangnya 10 kerusi Parlimen lagi berdasarkan sambutan ramai terhadap parti itu.
Di Sarawak, sikap kritikal kerajaan negeri dalam beberapa isu dengan kerajaan pusat kebelakangan ini adalah gambaran fleksibel mereka, meskipun masih bersama dalam BN.
Dengan ini, keyakinan Tun Mahathir sebelum ini bahawa Pakatan Harapan mampu mencapai kemenangan dan menumbangkan Najib,  UMNO dan BN, biar pun dalam pertandingan tiga penjuru kerana Pas memilih untuk bertanding secara sendirian, bukanlah omong kosong atau cakap-cakap tepi jalan.
Gambaran itu sebenarnya sudah sampai ke Seri Perdana dan  ke bilik tidur Najib sendiri. Sebab itu, melangkah saja dari kediamannya, apa yang menghantui Najib tiada lain selain bayangan gagah perkasa Tun Mahathir.
Hanya jika Najib dapat melembutkan hati Anwar dan  PKR untuk memihak kepadanya serta mengkucar-kacirkan Pakatan Harapan, barulah mungkin kelabu kemenangan itu mampu bertukar menjadi putih.
Tetapi pantun Anwar selepas beberapa jam dikunjungi Najib, barangkali adalah jawapan yang menyenangkan hati-hati yang tidak sabar menunggu perubahan.
Tuai padi antara masak
Esok jangan layu-layuan
Ziarah kami antara nampak
Esok pilihanraya Lawan Tetap Lawan
Perubahan dan lahirnya sebuah kerajaan baru sepertinya tidak dapat dielakkan lagi  kerana nampaknya Anwar tetap mahu bersama Tun Mahathir dan Pakatan Harapan.
(ShahbudinHusin 18/11/2017)

0

0

votes
Article Rating
Kongsikan artikel ini


SELEPAS NAJIB DAN ZAHID, ELOKLAH MT UMNO BUAT ROMBONGAN KHAS MELAWAT
ANWAR DI HKL PULA…

Semalam Najib Razak dan Rosmah Mansor meluangkan masa melawat Anwar Ibrahim di Hospital Kuala Lumpur.
Susulan kedatangan Najib itu, blog ini turut melontarkan pertanyaan bila agaknya Timbalan Perdana Menteri, Ahmad Zahid Hamidi mahu melawat bekas bossnya yang baru selesai menjalani pembedahan bahu itu.
Hari ini, Zahid Hamidi bersama isterinya, Hamidah Khamis akhirnya muncul di HKL untuk melawat Anwar.
Anwar nampaknya benar-benar menjadi rebutan dan kekal berjiwa besar menerima kunjungan musuh-musuh politiknya.
Dalam tempoh tidak sampai 24 jam, dua pemimpin utama kerajaan sanggup meluangkan masa menziarahi beliau.
Ehem..ehem…
Selepas ini, siapa lagi agaknya pemimpin UMNO yang akan melawat Ketua Umum Pakatan Harapan dan PKR itu?
Hishammuddin Hussein? Tengku Adnan Tengku Mansor? Shahrizat Jalil? Annuar Musa?
Atau siapa?
Mungkinkah Majlis Tertinggi UMNO, menteri-menteri atau Ahli Parlimen BN akan melakukan satu rombongan khas ke HKL untuk melawat Anwar pula dalam sehari dua ini?
Kahkahkah….
(ShahbudinHusin 18/11/2017)

0

0

votes
Article Rating
Kongsikan artikel ini


ZAHID HAMIDI AKHIRNYA SAHKAN ANWAR YANG BERJIWA BESAR, BUKANNYA NAJIB

 Pujian beberapa pemimpin UMNO dan laskar maya pro kerajaan yang mendakwa Najib Razak sebagai pemimpin berjiwa besar kerana sanggup melawat Anwar Ibrahim yang sedang menerima rawatan di Hospital Kuala Lumpur dengan sendirinya terbatal apabila ia disanggah oleh Timbalan Perdana Menteri, Ahmad Zahid Hamidi.

 Dalam ulasannya selepas beliau dan Najib serta isteri masing-masing melawat Anwar, Zahid Hamidi berkata, Ketua Umum Pakatan Harapan dan PKR itu adalah seorang yang berjiwa besar.
“Beliau (Anwar) berjiwa besar menerima kunjungan PM dan Rosmah dan hari ini (lawatan) saya dan isteri saya dengan hati yang besar.

 “Saya tahu dari bahasa badannya, Anwar menerima kami dengan baik,” kata beliau.

 Memang tidak dapat dinafikan, Anwarlah yang benar-benar berjiwa besar dalam hal ini, bukannya Najib.

 Dia yang dipenjara, dicemuh dengan segala kata nista serta disakiti, tetapi dengan lapang dada dapat menerima kunjungan orang yang pernah menyakitinya, minta bergambar seolah-olah  tak bersalah dan kemudian memasukkan dalam media sosial untuk menunjuk-nunjuk kesucian hati dan menziarah kononnya kerana simpati.

 Jika Anwar berjiwa kecil, beliau boleh saja tidak menerima kunjungan sesiapa untuk melawatnya, terutama mereka yang pernah mencemuh, menyakiti dan menghambur keaiban kepadanya, kecuali ahli-ahli keluarganya saja.

 Atau beliau boleh juga meletakkan syarat agar mereka yang melawatnya tidak dibenarkan mengambil gambar, apalagi berkongsi gambar tersenyum itu di mana-mana medium media sosial.

 Agak-agaknya jika itu syarat yang diletakkan oleh Anwar atau ahli keluarganya kepada Najib dan Zahid Hamidi, adakah kedua-dua pemimpin itu masih sudi pergi ke HKL?

 Kenapa Najib dan Zahid Hamidi sendiri yang dengan pantas berkongsi gambar lawatan mereka di media sosial, tetapi tidak oleh Dr. Wan Azizah Wan Ismail atau anak-anak Anwar yang turut berada di HKL ketika itu?

 Jadi, apa sebenarnya tujuan mereka melawat Anwar itu?
Dengan terbukti Anwar yang berjiwa besar menerima kunjungan musuh politiknya,  apakah isi yang ada dalam jiwa Najib dan Zahid Hamidi ketika pergi ke HKL dan kemudian cepat-cepat menyebarkan gambar lawatan masing-masing supaya diketahui oleh seluruh rakyat negara ini?

 Benarkah ia disebabkan simpati dan rasa kemanusiaan?

 Jika begitu, bolehkah pada minggu depan Anwar segera dibebaskan?
(ShahbudinHusin 19/11/2017)

0

0

votes
Article Rating
Kongsikan artikel ini


ADAKAH HARAPAN KEPADA PAKATAN HARAPAN?

Hari ini, Isnin jam 11 pagi, pimpinan utama Pakatan Harapan dilaporkan akan bertemu dengan Timbalan Perdana Menteri merangkap Menteri Dalam Negeri, Ahmad Zahid Hamidi di Kementerian Dalam Negeri, di Putrajaya.
Pertemuan itu ialah berhubung status kelulusan pendaftaran Pakatan Harapan yang sejak dikemukakan kepada Pendaftar Pertubuhan atau RoS pada 24 Julai lalu, namun masih tiada khabar berita mengenainya sehingga kini.
Adalah dijangkakan, Pengerusi Pakatan Harapan, Tun Mahathir Mohamad akan mengetuai rombongan pemimpin-pemimpin pembangkang dalam pertemuan dengan Zahid Hamidi itu.
Ketua Pengarah RoS, Surayati Ibrahim minggu lalu hanya berkata, “tiada kemas kini” dan “tiada komen” apabila ditanya berhubung perkara tersebut.
Secara tidak langsung, ini bermakna Surayati belum mendapat apa-apa “wahyu” daripada pimpinan atasannya berkenaan sama ada Pakatan Harapan mahu diberi kelulusan atau sebaliknya.
Bagaimanapun, kesediaan Zahid Hamidi menerima kunjungan Tun Mahathir dan pimpinan utama Pakatan Harapan sekurang-kurangnya merupakan suatu perkembangan yang sihat dan positif ke arah sistem politik yang lebih baik untuk negara dan generasi akan datang.
Adakah harapan kepada Pakatan Pakatan dengan pertemuan itu nanti?
Beranikah beliau selaku Menteri Dalam Negeri dan pemimpin nombor dua dalam kerajaan memberi jaminan bahawa Pakatan Harapan akan diberikan kelulusan sebelum PRU 14 akan datang?
Atau Zahid Hamidi juga sebenarnya menunggu “wahyu” kerana kuasa mutlak mengenai perkara itu ada di tangan Perdana Menteri, Najib Razak yang akan menentukannya?
Jika demikian, “cukup jantankah” Najib untuk memberi lampu hijau kepada kelulusan Pakatan Harapan yang akhirnya akan membolehkan calon-calon PKR, DAP, Amanah dan Bersatu menggunakan logo yang satu untuk berdepan BN dalam pilihanraya akan datang?
(ShahbudinHusin 20/11/2017)

0

0

votes
Article Rating
Kongsikan artikel ini


UMNO WP TAK PERCAYA KETUA2 BAHAGIAN?

Selama dua hari, semalam dan hari ini, UMNO Wilayah Persekutuan telah mengadakan majlis perjumpaan untuk seluruh pemimpin peringkat cawangannya.
Majlis yang diadakan di PWTC itu melibatkan semua Ketua UMNO Cawangan, Ketua Wanita, Ketua Pemuda dan Ketua Puteri.
Untuk hari ini yang melibatkan Ketua UMNO Cawangan seluruh Wilayah Persekutuan, perjumpaan itu dihadiri oleh Pengerusi Badan Perhubungannya, Tengku Adnan Tengku Mansor.
Adalah dipercayai majlis perjumpaan ini diadakan sebagai persiapan untuk menghadapi PRU 14 yang dijangka diadakan pada awal tahun depan.
Dalam perjumpaan tersebut, semua Ketua Cawangan telah diberikan wang tunai RM1000 setiap seorang, manakala Ketua Wanita Cawangan, Ketua Pemuda Cawangan dan Ketua Puteri Cawangan masing-masing sebanyak RM500.
Tidak seperti selalunya di mana peruntukan itu biasanya diberikan melalui Ketua-Ketua Bahagian dan diperturunkan kepada semua ketua sayap, kali ini nampaknya agak berbeza kerana ia disampaikan secara terus ke tangan pemimpin-pemimpin peringkat cawangan tersebut.
Kenapa keadaan ini berlaku?
Apakah UMNO Wilayah Persekutuan dan Tengku Adnan sudah tidak percaya kepada Ketua-Ketua Bahagian?
Apakah ada rekod sebelum ini yang menunjukkan peruntukan yang diberi kepada Ketua Bahagian tidak sampai kepada pemimpin-pemimpin UMNO cawangan dan sayap-sayapnya?
Jika tiada bukti wang pernah diselewengkan, apakah asas yang menyebabkan kali ini ia disalurkan terus kepada pemimpin cawangan tanpa melalui Ketua-Ketua Bahagian?
Di mana air muka Ketua-Ketua Bahagian bila Tengku Adnan sendiri yang memberi wang kepada pemimpin-pemimpin UMNO peringkat cawangan seluruh Wilayah Persekutuan?
Apakah kaedah ini mampu menghasilkan kejayaan cemerlang dalam pilihanraya akan datang?
Bagaimana dengan peruntukan lain apabila Parlimen dibubarkan nanti?
Apakah sekali lagi Ketua Bahagian akan diketepikan juga di mana wang akan terus diberikan kepada Ketua Cawangan atau Ketua Pusat Daerah Mengundi?
(ShahbudinHusin 19/11/2017)

0

0

votes
Article Rating
Kongsikan artikel ini


KENAPA ZAHID HAMIDI TAK MAHU JUMPA TUN MAHATHIR?

Bolehkah kita percaya dengan kenyataan Zahid Hamidi seperti di atas?
Tetapi, mengapa beliau tidak berani bersemuka dan memberi penjelasan sendiri kepada Tun Mahathir Mohamad dan lain-lain pemimpin Pakatan Harapan yang datang ke Kementerian Dalam Negeri?
Kenapa hanya diwakilkan kepada Ketua Setiausaha Kementerian Dalam Negeri, Alwi Ibrahim untuk menyambut dan memberi penjelasan kepada rombongan Pakatan Harapan itu?
Juga, di mana Timbalan Menteri Dalam Negeri, Nur Jazlan Mohamed?
Takkan kedua-duanya sekali tiada?
Adakah kedua-duanya, Zahid Hamidi dan Nur Jazlan tidak berani bersemuka dan bertentang mata dengan Tun Mahathir?
Atau sebenarnya mereka takut kalau-kalau Tun Mahathir minta ditunjukkan bukti salinan kad pengenalan lamanya yang sebelum ini didakwa Zahid Hamidi tertulis “Mahathir anak lelaki Iskandar Kutty”?
(ShahbudinHusin 20/11/2017)

0

0

votes
Article Rating
Kongsikan artikel ini


ANTARA BERKECUALI DAN SEDAR DIRI, ADAKAH DUA AHLI PARLIMEN PAS TAK
PEDULI DERITA PENGUNDI SENDIRI?

Jika tidak kerana sikap berkecuali dua Ahli Parlimen Pas dalam pengundian peringkat jawatankuasa untuk Kementerian Perdagangan Dalam Negeri, Koperasi dan Kepenggunaan di Dewan Rakyat malam tadi, Bajet 2018 pasti akan menyaksikan ia ditolak buat pertama kalinya.
Dalam pengundian belah bahagi yang dijalankan, itu pun setelah dilengah-lengahkan oleh Timbalan Speaker untuk membolehkan beberapa Ahli Parlimen BN memasuki Dewan, kerajaan mendapat 52 undi manakala pembangkang beroleh 51 undi.
Dua Ahli Parlimen Pas yang berkecuali sehingga menyebabkan BN mendapat kelebihan satu undi itu ialah Idris Ahmad (Bukit Gantang) dan Siti Zailah Mohd Yusof (Rantau Panjang).
Meskipun demikian, oleh kerana pengundian berkaitan Kementerian Perdagangan Dalam Negeri, Koperasi dan Kepenggunaan itu melibatkan beban kos sara hidup rakyat, enam Ahli Parlimen Pas telah menunjukkan keprihatinan mereka dengan turut mengundi menolak bajet tersebut.
Enam Ahli Parlimen Pas yang berbuat demikian ialah Mahfuz Omar (Pokok Sena), Ahmad Marzuki Shaary (Bachok), Wan Hassan Wan Ramli (Dungun), Nik Mazlan Nik Mohamad (Pasir Puteh), Izani Hussin (Pengkalan Chepa) dan Ahmad Baihaki Atiqullah (Kubang Kerian).
Memetik kenyataan Mahfuz, pendirian mereka menolak pengundian bajet peringkat jawatankuasa kali ini, sebagaimana yang diberitahu kepadanya, adalah kerana ia melibatkan soal kos kehidupan rakyat.
Sekurang-kurangnya, meskipun berkecuali dalam pengundian Bajet 2018 untuk bacaan kali kedua sebelum ini, enam Ahli Parlimen Pas tersebut ada keprihatinan tersendiri dan sedar diri terhadap tanggungjawab serta amanah sebenar di bahu mereka.
Apakah sikap Idris Ahmad dan Sifi Zailah yang berkecuali itu menunjukkan mereka tidak peduli langsung berhubung kenaikan kos sara hidup yang turut dideritai oleh pengundi pengundi Bukit Gantang dan Rantau Panjang?
Apa pun, pendirian dua Ahli Parlimen Pas itu tersebut secara nyata memperlihatkan kecondongan  yang memihak kepada UMNO, BN dan kerajaan berbanding kepedulian terhadap rakyat yang memilih mereka sebagai wakil rakyat.
Itukah sebahagian politik matang dan sejahtera?
(ShahbudinHusin 21/11/2017)

0

0

votes
Article Rating
Kongsikan artikel ini


BENARKAH NAJIB TAK DAPAT DISINGKIRKAN ATAU BELIAU HANYA MAHU SEDAPKAN
HATI SENDIRI?

Wahhh….begitu yakin nampaknya Najib Razak bahawa Tun Mahathir Mohamad tidak mampu menyingkirkannya.
Benarkah begitu?
Kata Tun Mahathir pula, Najib sebenarnya takut kalah, sebab itu kelulusan pendaftaran Pakatan Harapan sengaja dilengah-lengahkan.
Atau lontaran keyakinan Najib itu sekadar untuk menyedapkan hati sendiri, sedangkan apa yang dirasa hanya Tuhan saja yang tahu?
Kalau sudah begitu cakap besar, kenapa masih tak jumpa tarikh pilihanraya?
Tun Mahathir seorang diri mungkin tidak mampu menyingkirkan Najib, tetapi beliau bersama Pakatan Harapan serta dengan sokongan rakyat jelata yang cintakan kebenaran, gabungan semua itu tidak mustahil melakukannya.
Ketika ini, Tun Mahathir hanyalah alat kepada rakyat. Meskipun peranan dan pengaruh beliau penting dalam merangsang perubahan, sokongan rakyat kepada perubahan itulah yang jauh penting.
Di banyak negara dan berdasarkan deretan sejarah masa lalu, telah terbukti bahawa bagaimana kuat dan cakap besar sekalipun seorang pemimpin itu terhadap kuasa yang dipegangnya, ia akhirnya terbukti tidak mampu menahan kuasa rakyat.
Prinsip rakyat mudah saja. Selagi pemimpin itu ikhlas berjuang untuk rakyat, tidak rasuah, tidak makan duit, tidak salah guna kuasa, tidak mengkayakan diri sendiri, keluarga, anak-anak serta isteri, tidak menyusahkan dan tidak menjadi bebanan, selagi itulah sokongan dan kepercayaan akan diberikan.
Tetapi, sekiranya sebahagian atau semua elemen itu diingkari, tunggulah nasib dan detik kejatuhannya. Cepat atau lambat, ia pasti akan berlaku.
Sebelum Najib terus bercakap besar bahawa beliau akan terus kekal sebagai Perdana Menteri dan tidak mampu disingkirkan, renungkan sejenak dan fahami antara hakikat di bawah ini terlebih dahulu.
Adakah rakyat dapat terus menerima seorang Perdana Menteri yang secara terbuka mengakui, walau tidak sampai lima tahun berada di puncak kuasa, sudah ada wang sebanyak RM2,600 juta dalam akaun bank peribadinya?
Adakah di mana-mana celah di dunia ini, sama ada dahulu atau sekarang, ada rakyat dapat menerima isteri seorang Perdana Menteri yang suka bermewah, membazir dan dilimpahi jutaan barang kemas di tubuh badannya untuk terus berada di singgahsana kuasa bersama suaminya?
Adakah rakyat tiada keinginan untuk melihat Jho Low dapat dibawa balik ke dalam negara dan seterusnya diadili peranannya berkaitan 1MDB?
Adakah rakyat hanya berdiam diri saja dengan cengkaman GST, kenaikan harga minyak dan kos sara hidup yang setiap hari merobek poket kosong mereka dalam menjalani kehidupan seharian?
Adakah rakyat boleh redha selamanya dengan kehidupan mereka di mana pemerintah yang ada seolah-olah cakap kosong saja mengenai perkembangan ekonomi, walhal pengangguran masih tinggi, lepasan universiti tiada kerja, inflasi memuncak dan iklim perniagaan sentiasa suram?
Kecuali jika rakyat kekal  bersikap “tak apa” atas kesemua perkara diatas, barangkali bolehlah Najib terus berkata beliau tidak mungkin disingkirkan daripada kedudukannya.
Adakah begitu pemikiran rakyat Malaysia sekarang ini, sedangkan Zimbabwe pun akhirnya akur kepada perubahan?
(ShahbudinHusin 22/11/2017)

0

0

votes
Article Rating
Kongsikan artikel ini


KENAPA TUNGGU 3 BULAN BARU NAK BERTINDAK? UNTUK MODAL KEMPEN
PILIHANRAYA KE?

Sebagai usaha menangani kenaikan harga minyak yang dijangka berterusan, kerajaan pada mulanya mahu mempertimbangkan kemungkinan menaikkan subsidi bagi bahan bakar itu.

 Timbalan Perdana Menteri, Ahmad Zahid Hamidi berkata, perkara itu itu akan dibincangkan dalam mesyuarat Majlis Tindakan Ekonomi Negara.

 Kita sedang mengkajinya, kata Zahid Hamidi pada Ahad lalu.

 Bagaimanapun, mesyuarat Majlis Tindakan Ekonomi Negara berkaitan perkara itu yang diadakan semalam (Isnin) telah membuat beberapa keputusan yang dilihat berbeza dan ada muslihat tersembunyi mengenainya.

 Keputusannya ialah kerajaan akan mengambil langkah bersesuaian untuk mengurangkan kenaikannya jika harga petrol Ron95 serta diesel melebihi kadar RM2.50 seliter dan ia berlaku secara berterusan selama tiga bulan.

 Mengapa perlu menunggu harganya  mencecah RM2.50 seliter baru mahu bertindak?

 Apakah harga RM2.38 seliter seperti sekarang dan mungkin kadarnya akan naik lagi pada Rabu nanti, masih lagi dianggap tidak membebankan rakyat oleh kerajaan?

 Apakah kerajaan sebenarnya tidak cukup wang untuk menampung subsidi minyak yang tujuannya untuk memberi keselesaan kepada rakyat dalam menjalani kehidupan seharian sehingga perlu menunggu kadarnya menjadi RM2.50 seliter untuk berbuat demikian?

 Kenapa juga perlu ditunggu kenaikan berterusan selama tiga bulan sebelum kerajaan mengambil langkah-langkah perlu?

 Bagaimana jika dalam tempoh sebulan saja daripada sekarang harga minyak sudah menaik sehingga RM2.70 seliter?Ini juga secara langsung memberi gambaran bahawa jika harga petrol mengalami turun naik yang tidak menentu dan harganya berlegar-legar di sekitar RM2.49 hingga RM2.55 atau RM2.60 seliter selama tiga bulan  mendatang, bermakna tiada apa-apa tindakan dari segi pengembalian subsidi akan dilakukan oleh kerajaan.

 Keadaan itu, jika berlaku, masih dianggap tidak melebihi kadar RM2.50 seliter serta tidak juga ditafsirkan telah mengalami kenaikan yang berterusan selama tiga bulan.

 Kalau trend kenaikan harga minyak dunia berterusan pada minggu-minggu seterusnya dan pada setiap Rabu mulai minggu ini pula kerajaan dijangka mengumumkan peningkatan harga antara 5 hingga 10 sen lagi seliter, apa perlu ditunggu sehingga tiga bulan lagi untuk menurunkan harganya melalui penambahan subsidi?

 Sekarang adalah penghujung November, tiga bulan lagi bermakna ketika itu ialah akhir Februari tahun depan

 Apa ada pada akhir Februari 2018 nanti?
Oleh hujung tahun ini diramalkan banjir besar melanda beberapa negeri, bulan Mac hingga Mei tahun depan iaitu sebelum ketibaan Ramadan adalah jangkamasa yang dijangka PRU 14 yang akan diadakan.

 Bermakna, jika kenaikan harga minyak berterusan sehingga tiga bulan  akan datang dan kerajaan mula menurunkan harganya pada hujung Februari nanti dengan cara menambah jumlah subsidi, tindakan yang dilihat menunjukkan keprihatinan terhadap beban hidup rakyat itu adalah bersamaan dengan detik-detik menjelang tibanya tarikh pilihanraya.

 Tidakkah ini bermakna kerajaan secara sengaja mendera rakyat selama tiga bulan terlebih dahulu sebelum berpura-pura menjadi baik dan prihatin semata-mata untuk mendapatkan undi dan demi kepentingan Najib mengekalkan kuasa?

 Jika kerajaan benar-benar ikhlas dan prihatin kepada kesusahan rakyat, mengapa tidak penambahan subsidi dilakukan secara serta-merta dan biar saja rakyat menikmat harga minyak sekitar RM1.80 atau RM1.90 sen seliter bagi Ron95 dan diesel, tanpa menunggu tempoh tiga bulan yang menyeksakan untuk mereka lalui terlebih dahulu?
(ShahbudinHusin 21/11/2017)

0

0

votes
Article Rating
Kongsikan artikel ini


SUDAH JADI KAWAN, APA SALAHNYA PAS BERTOLAK-ANSUR DENGAN UMNO?

Tidak patut Pas buat begini kepada UMNO?
Apa salahnya jika Speaker DUN Kelantan, Abdullah Yaakub memberi sedikit pertimbangan dan bertolak- ansur kepada Ketua Pembangkang, Norzula Mat Diah dengan memberi laluan kepada beliau membahaskan Bajet Kelantan 2018?
Lagi pun, seperti yang ditegaskan beliau, apa yang mahu disampaikannya ialah hanyalah berkaitan kepentingan rakyat, bukan mengenai dirinya atau hal-hal lain yang remeh.
Dah jadi geng dengan UMNO, takkanlah Pas tak boleh bertimbang rasa dan menggunakan budi bicara?
Betullah ada peraturan iaitu kebenaran tidak diberikan kerana dianggap mengganggu sessi penggulungan, tetapi bukankah peraturan juga ciptaan manusia dan selagi tidak menjejaskan apa-apa, apalah salahnya dilonggarkan sekali-sekala?
Ini sampai Norzula menangis ketika dihalau keluar dewan kerana tidak dibenarkan untuk menyampaikan sedikit permasalahan rakyat yang dirasakannya amat perlu, tentulah detik yang memalukan sebenarnya, bukan saja dalam konteks demokrasi, tetapi juga di ketika hubungan Pas dengan UMNO sekarang seperti adik dan abang.
Kenapa Speaker DUN Kelantan jadi begitu keras, tidak sensitif dan tidak faham percaturan di peringkat atasan?
Sudah lupakah Pas kepada jasa dan budi baik UMNO sejak kebelakangan ini yang antaranya memberi laluan kepada Hadi Awang membentangkan usul persendirian Akta 355, membawa beberapa Ahli Parlimen Pas minum teh tarik ke London, menyokong himpunan ungu di Padang Merbok dan macam-macam lagi kebaikan, khususnya oleh Najib Razak yang tentunya ramai pimpinan Pas di atas pasti tahu mengenainya?
Lebih buruk apabila Speaker DUN Kelantan juga berprasangka tidak baik terhadap Norzula dengan menyifatkan tindakannya berkeras mahu berucap, meskipun tidak dibenarkan sehingga akhirnya dihalau keluar dewan sebagai gimik politik dan semata-mata untuk meraih publisiti agar dicalonkan semula dalam pilihanraya akan datang.
Begitukah sikap seorang pemimpin Islam?
Tak baik sungguh Pas Kelantan buat begini kepada UMNO dan ia tentu mendukacitakan buat Hadi dan Najib yang seperti dimaklumi sentiasa berusaha mencari titik persamaan antara kedua parti itu.
(ShahbudinHusin 22/11/2017).

0

0

votes
Article Rating
Kongsikan artikel ini


BAGAIMANA NAJIB NAK PERTAHAN HADI DARIPADA DAKWAAN ARAB SAUDI?

Walaupun agak terlewat, tetapi sebagai rakan baik, Hadi Awang tetap menunaikan tanggungjawabnya dengan tidak ketinggalan turut membela Najib Razak daripada serangan Tun Mahathir Mohamad berkaitan isu keturunan lanun Bugis yang masih berlarutan sehingga kini.
Cara pembelaan Hadi terhadap Najib pula bukanlah main-main, malah mengaitkan tuduhan seperti itu sebagai mencerminkan pemikiran orientalis Barat, walaupun beliau juga pernah menuduh orang lain sebagai kafir, taghut, politik suku agama suku dan macam-macam lagi.
Nampaknya demi untuk menunjukkan pembelaannya terhadap Najib, Hadi sanggup menelan perlakuan dan tingkah lakunya yang lama dahulu, meskipun perkara itu masih lagi diingati oleh kebanyakan orang.
Tentulah hanya kerana nak menunjukkan pembelaan kepada kawan baik sendiri, maka Hadi sanggup berbuat sampai begitu sekali.
Tetapi, dalam masa yang sama, Hadi dan kumpulan ulama yang dianggotainya telah dituduh oleh Arab Saudi terlibat dalam keganasan antarabangsa.
Dalam hal ini, Arab Saudi dan Raja Salman adalah kawan baik Najib. Bahkan Najib telah memberikan tanah seluas 16 hektar di Putrajaya untuk penubuhan  Pusat Keamanan Antarabangsa Raja Salman.
Diberitakan juga, Putera Mahkota Arab Saudi, Mohamad Salman akan melawat negara ini tahun depan untuk  merasmikan tapak bangunan Pusat Keamanan Raja Salman tersebut.
Bagaimana tapak pusat itu mahu dirasmikan dan seterusnya beroperasi dengan baik dan cemerlang sedangkan individu yang dikaitkan dengan keganasan oleh Arab Saudi sendiri turut berada di Malaysia?
Adakah Hadi akan disiasat oleh PDRM demi untuk Najib menunjukkan kepada Arab Saudi dan Raja Salman bahawa Malaysia juga serius menangani keganasan?
Jika tidak berbuat apa-apa terhadap Hadi, tidakkah Raja Salman nanti akan berkecil hati?
Bagaimana pula pembelaan Najib kepada Hadi, walhal kawan baiknya itu telah lebih dulu membelanya berhubung isu lanun Bugis?
Apa pilihan Najib?
(ShahbudinHusin 23/11/2017)

0

0

votes
Article Rating
Kongsikan artikel ini


JANGANLAH KECEWAKAN KAMI, KAK ROS!!!

Kegembiraan menyambut penurunan harga minyak sebanyak 8 sen semalam, barangkali sedikit terganggu bagi majoriti rakyat negara ini apabila dalam masa yang sama, isteri Perdana Menteri, Rosmah Mansor mengumumkan beliau tidak berhasrat untuk bertanding dalam pilihanraya umum akan datang.
Pengumuman beliau  itu adalah berita sedihnya sebenarnya, malah difahamkan ramai yang menitiskan airmata dan hilang selera makan dibuatnya.
Ia adalah sesuatu yang tidak dijangka kerana hanya beberapa hari sebelum ini beliau ada mendedahkan bagaimana Najib sendiri meminta pandangannya mengenai tarikh yang sesuai untuk mengadakan pilihanraya.
Meskipun Rosmah menjawab, “I don’t knowlah, I don’t know politik” kepada pertanyaan Najib itu, tetapi itu adalah kerana sifat merendah diri dan tidak mahu menunjuk-nunjuk kepada umum akan kecerdikannya dari segi memberi pandangan.
Logiknya, jika tentang tarikh pilihanraya pun, Najib bertanyakan kepada Rosmah untuk meminta pandangan, tidak mustahil  banyak perkara lain juga dirujuknya kepada isteri kesayangannya itu.
Maka, siapakah kita mahu menafikan peranan Rosmah selama ini?
Dengan wibawa membangunkan Permata, berwatak tahan uji, sabar dan daya intelektual yang lebih tinggi berbanding kebanyakan menteri-menteri yang ada, keputusan Rosmah tidak mahu bertanding itu tentu saja suatu kerugian yang besar kepada UMNO dan negara.
Rosmah dipercayai bukan saja mampu menang di kawasan Parlimen yang sukar atau milik Pakatan Harapan, malah jika diberikan tanggungjawab menerajui kementerian pun….perghhh…..pasti jauh tertinggal menteri-menteri lain dibuatnya.
Lebih dari itu, dengan kesediaan Wanita UMNO sendiri menjemput beliau meraikan dan berucap di Majlis Tahunan Skuad Sayang, ia adalah gambaran jelas bahawa sayap wanita UMNO itu juga tidak ragu-ragu dalam mengiktiraf kemampuan dan kewibawaan Rosmah.
Sudah tentu, jika Rosmah bertanding dalam pilihanraya akan datang, seluruh kekuatan Wanita UMNO akan digerakkan untuk memastikan kemenangan cemerlangnya.
Tetapi, meskipun Rosmah telah membuat keputusannya sendiri, majoriti rakyat akan melonjak dan menangis gembira jika beliau sedia menimbang semula keputusannya itu.
Fikirkanlah semula ya Kak Ros!!
We Love Kak Ros…we love Kak Ros….we love Kak Ros!!
Hakikatnya, jika Rosmah bertanding dan BN kekal lagi berkuasa, beliau adalah paling layak menerajui Kementerian Kewangan selepas itu untuk negara menuju lebih kecemerlangan dari segi membangunkan ekonomi dan memberi kesejahteraan kepada rakyat.
Bayangkan betapa hebatnya ekonomi negara melonjak tahun depan selepas saja Rosmah membentangkan buat pertama kalinya Bajet 2019 yang pastinya pakar-pakar ekonomi pun tersentak dengan idea-idea luar kotak dan tidak terjangkau dek fikiran mereka selama ini.
Tun Mahathir Mohamad, Tun Daim Zainuddin dan Anwar Ibrahim pun jadi kelu lidah ketika itu.
Kiranya UMNO dan BN kalah pula, kebarangkaliannya ialah Najib dan Zahid Hamidi lebih selesa untuk berundur dan bersara terus daripada dunia politik. Tiada apa lagi yang perlu mereka kejar dalam hidup ini.
Ketika itu, Rosmah adalah paling sesuai untuk menjadi Ketua Pembangkang di Parlimen untuk berlawan dengan kerajaan baru Pakatan Harapan.
Bermakna, sama ada BN kalah atau menang, Rosmah adalah permata yang kekal bergemerlapan dalam politik negara ini.
Oleh itu, bertandinglah Kak Ros dalam PRU 14 nanti….janganlah kecewakan kami hamba rakyat di bawah ini.
(ShahbudinHusin 23/11/2017)

0

0

votes
Article Rating
Kongsikan artikel ini


ADAKAH LAGI YANG MASIH GHAIRAH DENGAN CALON2 UMNO?

Bekas Menteri Besar Selangor, Muhammad Mohd Taib yang baru-baru ini kembali menyertai UMNO dengan diraikah secara besar-besaran berkata, untuk menang dalam pilihanraya akan datang, parti itu mesti meletakkan calon yang tahapnya seperti Miss World.
Kata beliau, hanya dengan meletakkan calon sedemikian saja akan membuatkan pengundi ghairah untuk memilih mereka.
“Calon-calon yang kita hantar mestilah macam nak masuk Miss World, takkan kita nak hantar yang kemetot rupanya. Lepas tu kita kata inilah calon yang diharapkan akan menang.
“Orang tengok pun alamak, badan lain macam dan macam mana nak menandingi calon-calon lain. Kita kena hantar the best, terbaik dari semua segi,” kata beliau yang lebih dikenali sebagai Mat Taib dan Mike Tyson.
Soalnya, siapakah calon-calon tahap Miss World yang boleh membuatkan pengundi berasa ghairah itu?
Di Selangor misalnya, masih adakah lagi calon-calon UMNO yang boleh membuatkan pengundi ghairah untuk memilih mereka?
Adakah Noh Omar, Jamal Md Yunus, Zein Isma Ismail dan Budiman Mohd Zohdi tergolong dalam kategori itu?
Di peringkat Pusat pula, adakah Najib Razak bersama barisan menteri-menteri yang ada sekarang masih boleh membuatkan pengundi ghairah untuk mengekalkan mereka?
Atau pengundi lebih ghairah untuk melihat kekalahan mereka?
(ShahbudinHusin 24/11/2017)

0

0

votes
Article Rating
Kongsikan artikel ini


APA FAEDAHNYA DIUNGKIT SEJARAH SILAM TUN MAHATHIR?

Sejak kebelakangan ini seperti wujud suatu keghairahan yang makin menjadi-jadi untuk mengungkit semula sejarah silam kepimpinan Tun Mahathir Mohamad sewaktu menjadi Perdana Menteri dahulu dengan dua topik utama yang kerap menjadi perhatian iaitu penahanan di bawah ISA dan kes liwat melibatkan Anwar Ibrahim.
Jika UMNO atau mana-mana pihak yang pro kepada Najib Razak menimbulkannya tentu saja ia mudah difahami maksud serta tujuannya, tetapi malangnya perkara tersebut dibangkitkan  oleh mereka dalam Pakatan Harapan sendiri atau di majlis-majlis  yang dianjurkannya.
Apa tujuan dan faedahnya?
Bukan tidak boleh menyoal atau membangkitkannya, tetapi episod itu sepatutnya sudah lama berlalu. Malah, sebelum ini, Tun Mahathir sendiri sudah acap kali bercakap atau menjelaskan mengenainya, termasuk memberi pengakuan sedia dipersalahkan dan menerima hukuman jika ia dianggap suatu kesalahan yang pernah dilakukannya.
Namun seperti yang kerapkali diulang oleh beliau, bahkan konsistennya tidak pernah berubah, menjatuhkan Najib adalah keutamaan dan perlu dilakukan terlebih dahulu.
Selepas semua itu selesai,  buatlah apa saja demi untuk menyelamatkan negara ini. Berulang kali juga Tun Mahathir mengingatkan, selagi Najib tidak disingkirkan, tiada apa perubahan pun mampu dilakukan selepas ini.
Demikianlah tingginya komitmen Tun Mahathir demi perubahan, menyelamatkan negara serta menyediakan persekitaran yang lebih baik untuk generasi akan datang.
Jika sebelum ini semua orang bercakap mengenai Najib yang dianggap merosakkan negara dan perlunya beliau dijatuhkan, apakah dengan mengungkitkan sejarah silam kepimpinan Tun Mahathir itu dapat lebih membantu usaha tersebut?
Sebaliknya, tidakkah dengan berbuat demikian akan memberi keselesaan secara tidak langsung kepada Najib?
Kita seharusnya sedar, oleh kerana Anwar masih di penjara, Tun Mahathir adalah satu-satunya tokoh yang paling sesuai untuk mengetuai pakatan parti-parti pembangkang ketika ini serta dianggap mampu menumbangkan Najib?
Adakah sesiapa tokoh lain selain beliau?
Oleh itu, selain Tun Mahathir sendiri sudah diterima sebagai Pengerusi Pakatan Harapan, fokus seharusnya ditumpukan seratus-seratus untuk melemahkan dan seterusnya menumbangkan Najib, UMNO serta BN. Ia tidak harus berganjak walau sedikit pun.
Tidak perlu diungkit atau diperbesar-besarkan lagi sebarang perkara silam mengenai kepimpinan Tun Mahathir yang dahulu itu.
Tidak cukupkah lagi pengakuan beliau yang sedia dipersalahkan dan dihadapkan kepada sebarang penyiasatan selepas Najib dijatuhkan nanti?
Lebih dari itu, dalam kes ISA, sebahagian mereka yang pernah ditahan dahulu seperti Lim Kit Siang, Mat Sabu, Azmin Ali dan ramai lagi sudah pun bersama dalam Pakatan Harapan ketika ini.
Mereka juga telah memberi pengakuan untuk tidak menjadikan episod itu sebagai halangan yang berpanjangan sehingga boleh menjejaskan usaha menumbangkan Najib dan menyelamatkan Malaysia, malah menyifatkan kebobrokan era Najib lebih besar serta mendesak untuk diakhiri berbanding menoleh ke belakang.
Dalam kes liwat Anwar pula, tidakkah Tun Mahathir bukan saja sudah berbaik-baik dengan bekas Timbalan Perdana Menteri itu, malah mempunyai hubungan lebih erat dengan Dr. Wan Azizah Wan Ismail, Nurul Izzah dan seluruh keluarga Anwar sekarang ini.
Jadi, untuk apa diungkit dan diperbesarkan lagi semua sejarah masa lalu itu?
Semua pihak dalam Pakatan Harapan, tidak kira siapa, berjawatan besar dan kecil atau pendokong saja, jika benar yang ingin melihat Najib, UMNO dan BN dapat ditumbangkan, jangan sesekali lari daripada fokus dan terlalu kerap menoleh ke belakang.
Pelari pecut terhandal sekali pun tidak mungkin dapat memenangi apa-apa pingat jika asyik menoleh ke belakang ketika berlari.
Musuh Pakatan Harapan dan seluruh rakyat ialah masa depan negara yang lebih menakutkan jika Najib, UMNO dan BN kekal berkuasa,  bukannya sejarah silam Tun Mahathir.
(ShahbudinHusin 24/11/2017)

0

0

votes
Article Rating
Kongsikan artikel ini


MESKI JIKA PENDAFTARAN BERSATU DIBATALKAN, UMNO BELUM TENTU BOLEH
MENANG PRU AKAN DATANG

 Ketika era kepimpinan Tun Mahathir Mohamad, dua parti serpihan UMNO telah ditubuhkan iaitu Semangat 46 dan Parti Keadilan Rakyat.

 Tetapi, adakah ketika itu kita pernah mendengar Pendaftar Pertubuhan atau RoS berperangai pelik-pelik, termasuk mengadakan sidang akhbar untuk mengancam pembubaran kedua-dua parti itu?

 Semangat 46 dan PKR waktu itu bukan saja tidak menghadapi banyak masalah ketika proses pendaftarannya, tetapi juga tidak dihalang untuk bertanding dalam pilihanraya dan menggunakan logo masing-masing.

 Malangnya, ketika sebuah lagi parti serpihan UMNO iaitu Bersatu diwujudkan, RoS bukan saja terlihat pelik perangainya berbanding kebiasaan masa lalu, bahkan lagaknya seolah-olah anggota komponen baru kepada BN.

 Meskipun, penubuhan parti itu diberikan kelulusan oleh RoS, tetapi logo asalnya telah diarahkan dipinda dan singkatan Bersatu tidak dibenarkan untuk digunakan.

 Yang dibenarkan hanyalah penggunaan perkataan PPBM, namun kebanyakan media, laman sosial serta orang awam tetap lebih selesa menggunakan sebutan Bersatu, bukan saja kerana ia mudah, malahan juga menepati perjuangan parti itu untuk menyatupadukan orang-orang Melayu dan rakyat seluruhnya bagi menyelamatkan negara ini daripada tangan-tangan rakus, haloba dan kleptokrat yang di kenali di seluruh dunia.

 Kemudian, baru lebih kurang setahun selepas ditubuhkan serta semakin menampakkan ciri-ciri mampu menjadi kerajaan menggantikan UMNO dan BN, RoS mulalah buat hal dengan mempertikaikan secara terbuka beberapa isu dan mengancam akan dibatalkan pendaftarannya melalui sebuah sidang media.

 Adakah demikian watak yang sesuai bagi sebuah jabatan kerajaan terhadap pelanggannya?

 Kenapa tidak RoS mengutus surat saja secara diam-diam saja atau memanggil pengurusan Bersatu bagi menjelaskan semua isu yang mereka bangkitkan itu?

 RoS perlu sedar mereka hanyalah jabatan kerajaan yang menjalankan kerja atas peruntukan duit rakyat dan bukannya seperti ahli politik yang perlukan publisiti sepanjang masa. Buat kerja diam-diam sudahlah.

 Adakah jika Bersatu dibatalkan pendaftarannya akan memudahkan  lagi UMNO memenangi pilihanraya?

 Tidak kira sama ada jika RoS berbuat demikian kerana pertimbangannya sendiri bagi menunjukkan sokongan  dan kesetiaan kepada Najib atau ada arahan tertentu untuk berbuat begitu, mengancam pembatalan, apalagi membatalkan pendaftaran Bersatu tidak akan menjadikan sokongan kepada UMNO menjadi bertambah baik.

 Lihat saja ketika ini, sejak keluarnya ancaman RoS itu, adakah penerimaan rakyat kepada UMNO bertambah baik?

 Isu bagi rakyat, di kampung atau di bandar, orang tua atau muda, kaya atau miskin, malah boleh dikata sesiapa saja, adalah perubahan dan tiada lagi kepercayaan kepada UMNO dan BN.

 Adanya Najib yang penuh masalah memimpin UMNO dan BN, lebih merangsang dan membuatkan rakyat tambah ghairah serta tidak sabar menjulang perubahan sebagaimana yang sudah berlaku di kebanyakan negara lain di dunia ini.

 Meskipun Salleh Said Keruak mengatakan perubahan kerajaan belum tentu memberi kebaikan dan tidak menjamin penurunan harga barang, tetapi Menteri Komunikasi dan Multimedia itu barangkali lupa bahawa perkara pertama yang akan menggembirakan rakyat apabila berlakunya perubahan ialah tiada lagi kelibat Najib, Rosmah dan menteri-menteri tak berapa cerdik seperti yang ada sekarang.

 Apabila tiada Najib, tiada Rosmah dan tiada menteri-menteri tidak cerdik mengurus negara, itu saja pun sudah cukup memberi kegembiraan dan kepuasan kepada rakyat.

 Di tambah lagi dengan janji 100 hari yang antaranya, GST dihapuskan, harga petrol distabilkan, 1MDB disiasat melalui Suruhanyara Diraja dan MO1 ditangkap, kegembiraan rakyat tentu saja umpama seseorang yang pulih secara tiba-tiba daripada derita bertahun-tahun akibat serangan angin ahmar.

 Oleh yang demikian, Bersatu sebenarnya hanyalah salah satu platform kepada perubahan itu. Tiada Bersatu tidak sesekali akan menyebabkan arus perubahan terhenti atau berduyun-duyun orang kembali kepada UMNO dan berebut-rebut mahu mencium tangan Najib dan Rosmah.

 Angin perubahan adalah sesuatu yang tidak mungkin terhenti. Malahan sesuatu tindakan terhadap Bersatu lebih menyebabkan rasa simpati dan membuak-buaknya keinginan menjadikan perubahan yang  cuba dihalang itu benar-benar menjadi kenyataan.

 Lagi pula, jika Bersatu dibatalkan pendaftarannya, calon-calon parti itu boleh saja bertanding menggunakan logo PKR, DAP atau Amanah dalam pilihanraya nanti.

 Memberi penerangan dan penjelasan mengenainya bukan lagi susah sekarang ini memandangkan seperti kata Zahid Hamidi sendiri, blok pro pembangkang sudah pun mengusai 93.4 peratus media sosial dan dunia internet sekarang ini.

 Selepas pilihanraya dan dapat menubuhkan kerajaan, Bersatu boleh  menguruskan semula proses pendaftarannya dan mereka yang menang atas tiket pinjaman PKR, DAP atau Amanah tadi juga tiada masalah lagi untuk kembali kepada parti itu.

 Ketika itu, sudah tentu semuanya beres belaka kerana bukan saja Malaysia, bahkan Kementerian Negeri dan RoS pun sudah jadi  kepunyaan kita.
(ShahbudinHusin 25/11/2017)

0

0

votes
Article Rating
Kongsikan artikel ini